text:
दहेज मुक्त मिथिला जे मिथिलामे व्याप्त दहेज सन कुप्रथाक अंत वास्ते चलाओल गेल एकटा संस्थागत अभियान अछि। अहि संस्थाक संरक्षक पद पर आसीन 'गुरुजी'केँ नामसँ प्रचलित पंडित धर्मानन्द झा केर दहेज उत्पीड़न मामलामे संस्थाक संरक्षक समेत समस्त प्रभावसँ निष्कासित कयल जेबाक समाद भेटल अछि।
संस्थाक अन्तर्राष्ट्रीय संयोजक श्री प्रवीण नारायण चौधरीकेँ आग्रह पर मुम्बई स्थित मैथिली भाषी आओर मैथिल समाजक विभिन्न संस्थाक वरिष्ठ समाजसेवी एवं दमुमि केर पूर्व अध्यक्ष श्री पंकज झा केर संयोजनमे जुलाई 29, 2018 रविदिन एकटा महाबैसारक आयोजन कयल गेल छल। समस्त वरिष्ठ मैथिल समाज संग कन्या पक्ष आओर वर पक्ष केँ एकठाम बैसिकय, हुनका लोकनिक पक्ष बुझि समाज द्वारा समाधान, सुझाव व पीड़ित पक्ष केँ न्याय दियेबाक मूल उद्देश्य सँ राखल गेल महाबैसारमे सामाजिक लोक संग कन्या पक्ष उपस्थित भेलाह, मुदा वर पक्ष उक्त महाबैसारमे अपन उपस्थित होबाक वचनबद्धता केँ खंडित करैत बैसारसँ ठीक ३ घंटा पहिने लड़का अहि बैसार लेल राजी नहि होबाक संगहि अहि लड़की संग आगाँ भविष्यमे अपन जिनगी यापन नहि कय सकबाक, भले जेल खटब वा आत्महत्या कय लेब सन अनर्गल गप लिखि तय बैसारक बहिष्कार करबाक सूचना देलखिन। जनतब हो जे उक्त बैसार दहेज मुक्त मिथिला द्वारा राखल गेल छलैक ताहि हेतु निरस्त सेहो नहि कयल जा सकैत छलैक, चूँकि समाजक लोकसभ उपस्थित छलथिन आओर समाज सर्वोपरि होएत छैक। अन्तोगत्वा बैसार कराओल गेलैक जाहिमे समस्त उपस्थित वरिष्ठ मैथिल सामाजिक लोक कन्या पक्षक सम्पूर्ण व्यथा सुनलखिन। किछुगोटे जे विवाहसँ वर्तमान परिस्थिति धरि सभतरहक गपसँ भिज्ञ छलखिन ओ सभकियो अहि गंभीर मुद्दा पर सामूहिक विचार कयलनि। सभकियो एक स्वरमे निर्णय लेलनि जे, जे लड़का सामाजिक बैसार धरि में उपस्थित नहि होबाक गप कहि एकर बहिष्कार कयलक अछि, समाजक बात नहि मानबाक गप बैसारसँ किछुए घंटा पूर्व दूरभाष सँ सूचना देलक अछि, ताहि हेतु आरोपी लड़का पक्षकेँ समाजसँ बहिष्कार कयल जाय आओर कानूनी लड़ाई लड़ि कन्या पक्षकेँ समुचित न्याय दिएबाक वचनबद्धता संग एकजुट भेल जाय।
विदित हो जे पंडित धर्मानन्द झा मुम्बईके वर्ली स्थित एकटा प्रसिद्ध धर्मस्थल जरी मरी माता मंदिरके पुजारी छथि। पूर्वमे हिनक उदार व्यक्तित्व, दहेज मुक्त मिथिला द्वारा दहेजरूपी दानवक संहार हेतु समाजहितमे चलाओल जा रहल अभियानमे कयल गेल प्रयाश लेल दमुमि संस्था आओर अनेकानेक मैथिल संगहि मंच द्वारा 'गुरुजी' सन उम्दा सम्मान आ संज्ञाक उपाधि प्रदान कयल गेल छलनि। मुदा किनको ई नहि बुझल जे धार्मिक गेरुआ वस्त्र रूपी चोलाक भीतर एकटा पाखंडी, धूर्त आत्माके वास छैक जे अपन कुपुत्रक वियोगमे अभियानी सँ अभिमानी स्वरूप धारण करैत दबंगई सँ कानूनी लड़ाई लड़ि जीत हासिल करबाक नियार कयलनि अछि। हिनका लेल पहिने जे समाज सर्वोपरि छल आय ओकरा बहिष्कार करबाक दुस्साहस कयलनि अछि। अनेकानेक मैथिल सांस्कृतिक मंच पर सबसँ आगाँक पांतिमे बैसिकय पाग, दोपट्टा पहिर सम्मान प्राप्त कयनिहार 'गुरुजी' आय अपन कुपुत्रक संगतमे विवेकहीन बनि अपन समस्त प्राप्त मान-सम्मानकेँ क्षणमे धूमिल कय लेलनि अछि।
हालांकि सत्य केँ जीत निश्चित होएत छैक, भले देरे सही मुदा एक ने एकदिन जगविदित होइते छैक, तहिना देरे सँ सही मुदा दहेज मुक्त मिथिला सन स्वच्छ अभियानके पाखंडी संरक्षक सँ छुटकारा भेंटब सेहो एकटा सुखद समाचार भए सकैछ।


c: text/html

text:
दरभंगा। 11 मार्च। शराबक कैको बोतल संग दरोगा के बेटाक गिरफ्तारी केर मामला सामना आयल अछि। मामला विश्वविद्यालय थाना क्षेत्र के अछि, जतें चेकिंग अभियान केर दौरान दरोगा के बेटा लग भारी मात्रा मे शराबक बोतल भेटल। ई मामला पुलिस क' बेईमान बुझै बला लोग सभक विचार बदैल सकैत अछि। दरोगा प्रभात शंकर सिंह अपन वर्दी आओर बेटाक बीच अपन वर्दीक बेसी महत्त्व दैत अपन बेटा इंद्रजीत के शराबक तस्करी करबाक आरोप मे गिरफ्तार कएलनि।
होली से पहिने इंद्रजीत शराब तस्कर सभक गिरोह जॉइन कएलनि आओर विदेशी शराब के 25 बोतल तस्करी करि बिहार आनला। हुनकर योजना एहिके बेच नीक मुनाफा कमबैक छलैन्ह। इंद्रजीत अप्पन एहि योजना मे कामयाब नहि भ' पएलाह आओर हुनकर पिता प्रभात शंकर सिंह के ऐहिक पता चललैन्ह। दरोगा प्रभात शंकर सिंह बेटाक योजना के भनक लागते दरभंगा मे अपन वरिष्ठ अफसर के ऐहिक जानकारी देलनि आओर पुलिस हुनका घर छापा मारी शराबक बोतल संग इंद्रजीत के गिरफ्तार क' लेलनि। बाद मे इंद्रजीत के कोर्ट मे पेशी कायल गेल आओर हुनका जेल भेजल गेल।

robotstxt: allowed

filter: keep


text:
एहि तकनीक क सबस पैघ विशेषता इ अछि जे सड़क जेतबा बेसी पाइन मे डूबत ओ ओतबा बेसी मजबूत होएत। बाढ़ प्रभावित इलाका मे एखन हाट मिक्स प्लांट स बनल सड़क बाढ़ क कारण एक सीजन क अंदर टूटि जाइत अछि, जाहि स सब साल पांच सौ करोड़ टकाक नुकसान भ रहल अछि।
प्रत्यय अमृत, पथ निमार्ण विभागक प्रधान सचिव
पटना। पाइन आ अलकतराक पुरान झगड़ा खत्म हुए जा रहल अछि। आब पाइल पड़ला पर अलकतरा स बनल सड़क टूटत नहि बल्कि आओर मजबूत होएत। ब्राजील क इ टेक्नोलाजी बिहार लेल कोनो वरदान स कम नहि अछि। बाढ़ आ बरसात स सैंकड़ों किलोमीटर सड़क बहबाक समस्या स त्रस्त बिहार पथ निर्माण विभाग आब एहि टेक्नोलाजी कए अपना कए टिपटिप बरसैत पाइन मे सेहो सड़क निमार्ण करि सकत। ब्राजील क एहि टेक्नोलाजी कए बिहार अपनेबाक फैसला लेलक अछि। बिहार स पूर्व इ टेक्नोलाजी फ्लोरिडा, मियामी और इराक मे हिट भ चुकल अछि।
पथ निर्माण विभाग क एकटा पदाधिकारीक कहब अछि जे आम तौर पर जून स अक्टूबर तक बिहार मे सड़क क निर्माण नहि होइत अछि। वर्षा आ ओकर बाद क स्थिति एहन नहि रहैत अछि जे सड़क निर्माण क लेल अलकतरा क इस्तेमाल भ सके। जल जमाव क स्थिति एतबा विकट रहैत अछि जे मजबूरी मे कई ठाम पीसीसी सड़क पैघ स्तर पर बनाउल जा रहल अछि।
एहन मे पथ निमार्ण विभागक प्रधान सचिव प्रत्यय अमृत प्रयोग क तौर पर ब्राजील क कोल्ड मिक्स टेक्नोलाजी कए इस्तेमाल मे अनबाक योजना पर काज करि रहल छथि। फिलहाल कोसी क बाढ़ प्रभावित इलाका मे एक-दू किमी सड़क एहि तकनीक स बनेबाक योजना अछि। एहि तकनीक कए सफलता भेटला पर बाढ़ प्रभावित इलाका मे हाट मिक्स प्लांट क छुंट्टी तय मानू। प्रत्यय अमृत क कहब अछि जे दरअसल कोल्ड मिक्स टेक्नोलाजी किछु एहि तरह क तकनीक अछि जे पाइन मे विशेष रूप स फिट रहैत अछि। भारतीय रोड कांग्रेस क आयोजन क समय संबंधित कंपनी अपन तकनीक कए पटना मे देखेने छल।
ओ कहलथि जे एहि तकनीक क सबस पैघ विशेषता इ अछि जे सड़क जेतबा बेसी पाइन मे डूबत ओ ओतबा बेसी मजबूत होएत। बाढ़ प्रभावित इलाका मे एखन हाट मिक्स प्लांट स बनल सड़क बाढ़ क कारण एक सीजन क अंदर टूटि जाइत अछि, जाहि स सब साल पांच सौ करोड़ टकाक नुकसान भ रहल अछि।
कोल्ड मिक्स टेक्नोलाजी स सड़क बनेबा लेल संबंधित इलाका मे कोनो तरह क प्लांट स्थापित करबाक जरूरत नहि होइत अछि। इ बैग मे अबैत अछि आ सीधा-सीधा रोड पर देल जाइत अछि। एहि कारण स कम खर्च पर बाढ़ ग्रस्त इलाका मे सड़क बनि सकत। एतबा नहि कोल्ड मिक्स टेक्नोलाजी स बनल सड़क क लेल कोनो विशेष किस्म क हेवी रोलर क सेहो जरूरत नहि पड़त। पाइन स भरल सड़क क मरम्मत सेहो आसानी स संभव भ सकत। वर्षा आ ठंडक समय जखन अलकतरा क इस्तेमाल बंद भ जाइत अछि तखन कोल्ड मिक्स तकनीक पूरा कारगर होएत।


text:
अगस्त ३१, २०१५. मैथिली जिन्दाबाद!!
भ्वाइस अफ इंडिया – एण्ड टेलिविजन पर चलल अत्यन्त लोकप्रिय म्युजिक-सिंगिंग टैलेन्ट शो केर आखिर फैसला बितल राति आबि गेल। मिथिलाक शान परंपरा ठाकुर अन्तत: तेसर स्थान प्राप्त करबा मे सफल भेलीह। भाग्य हुनकर संग अन्तिम दौर मे शायद नहि देलकैन, जखन कि वोट आ एसएमएस केनिहारक संख्या हुनकहु पक्ष मे लाखों छल।
फाइनल मे प्रवेश सँ पूर्व करीब १५ लाख एसएमएस आ ओतबे संख्या मे कौल द्वारा परंपरा ठाकुर केर पक्ष मे वोटिंग कैल गेल। प्रतियोगिताक एकमात्र फिमेल प्रतियोगी आ ताहू मे मैथिली गीत-संगीतक महान हस्ती दादा रविन्द्र नाथ ठाकुर आ ओतबे प्रखर माता संगीता ठाकुर आ पिता अवनिन्द्र ठाकुर केर सुपुत्री जिनका विरासत मे संगीत आ गायन विद्या भेटल छन्हि ओ फाइनल धरि अपन प्रतिभाक जोरदार प्रदर्शन आ प्रशंसक केर समर्थन सँ स्थान बनाबय मे सफल रहलीह।
फेसबुक पर परंपराक बुआ आ मैथिली तथा हिन्दी साहित्यक एक प्रखर स्तम्भ जिनका द्वारा परंपराक पक्ष मे समर्थन जुटेबाक लेल बेर-बेर आह्वान कैल गेल छल, ओ अपन प्रतिक्रिया मे कहली अछि जे “हमरा सब लेल परंपरा विजेता थीक।” आ तहिना ओ अपन विशेष संदेश मे परंपरा सँ एहि प्रतिभाक जबरदस्त गतिशील प्रदर्शन केँ आगुओ पूर्ण जोश एवं उत्साह सँ बनाकय राखबाक लेल हौसला बढेली, तेसर स्थान प्राप्त करबाक कारणे कनिको मोन छोट नहि करबाक लेल सेहो पीठ ठोकली अछि।
निश्चित रूप सँ प्रतिभाक प्रदर्शन केकरो प्रथम या द्वितीय या तृतीय बनबैत छैक, मुदा आइ-काल्हिक टेलिविजन टैलेन्ट शो केर एकटा तकनीकी पक्ष ‘एसएमएस या कौल वोटिंग’ होइत छैक जेकर उद्देश्य नितान्त मनि-मेकिंग होइत छैक। एक दिशि देश मे अनेको छूपल प्रतिभा केँ समुचित मंच भेटैत छैक तऽ दोसर तरफ भौतिकवादी युग केर रीति मुताबिक कोनो भी कार्यक्रम आ चमक-दमक लेल पैसाक खुलेआम खेल होइत छैक। उदाहरणक तौर पर, मात्र परंपराक प्रशंसक-समर्थक केर एसएमएस आ कौल सँ करोड़ों रुपयाक असूली कैल गेलैक। तहिना एहि कार्यक्रम मे जतेक प्रतियोगी भाग लेलक ताहि सबहक प्रशंसक आ समर्थक सँ तहिना असूली कैल गेलैक। एकटा एसएमएस केर खर्च ३ टाका, आ फाइनलिस्ट्स सबहक पक्षमे करोड़ सँ ऊपर कुल वोटिंग भेलैक। हिसाब सहजहि लगायल जा सकैत छैक जे प्रतिभाक खोजीक संग-संग कोन तरहें व्यवसाय कैल जाइत छैक। खैर, एतय अपन पसिनक कोनो भी वस्तु, मान या सम्मान या मनोरंजन आदि लेल खर्च करब मानवीय स्वभाव होइत छैक, आ तेकरा वर्तमान युग मे टैलेन्ट शो केर वोटिंग सिस्टम द्वारा असूली करब वर्तमान समयक दस्तुर टा मानि आगू बढी हम सब।
परंपरा ठाकुर मे जे संभावना छैक से हुनकर प्रदर्शन सँ, हुनक गायकी केर शैली आ प्रस्तुति सँ होइत छैक। संपूर्ण मिथिलाक लोक सहित देश भरिक लोक केर जे परंपराक लेल समर्थन देखल गेलैक, ई उर्जा साधारण नहि भेलैक। कतेको परंपरा हमरा लोकनिक समाज आ भाषाभाषीक बीच सँ आगू बढत यैह आशाक संग परंपराक एहि प्रतियोगिता मे शिखरतम विन्दु धरि जाय तृतीय रहबाक बातक सेहो उच्च मूल्यांकन करैत आगामी भविष्य लेल आरो नीक हेबाक शुभकामनाक संग मैथिली जिन्दाबाद द्वारा चलायल मुहिम मे सहभागिता देनिहार प्रति आभार प्रकट करैत धन्यवाद ज्ञापन कैल जा रहल अछि। धन्यवाद! मैथिली जिन्दाबाद!!


text:
दरभंगा । शहरक सुविधा भोगी रहल लोक लेल एकटा नीक समाद। दरभंगा जिलाक गरीब प्रखंड रहबाक बावजूद बहेड़ी आन प्रखंड लेल आदर्श बनि गेल। बनत आ होयत स आगू एहि ठाम गर्वक संग कहल जा सकैत अछि जे अहां सब लेल सबटा आधुनिक सुविधा स लैश अतिथिशाला मे आइ सदर अनुमंडल पदाधिकारी संजय कुमार सिंह क संग बहेड़ी प्रखंड कार्यालय क सबटा कर्मी आ जनप्रतिनिधि गृह प्रवेश केलथि।
बीडीओ विपिन कुमार राय क परामर्श स प्रखंड पंचायत समिति बनाउल गेल इ अतिथिशाला कोनो तीन सितारा होटल स कम नहि अछि। सच कहल जाए त एतबा सुविधा त जिला मुख्यालयक कोनो होटल मे सेहो नहि अछि। ट्रायसम भवन क छत पर बनल एहि अतिथिशाला साज-सज्जा देखबा योग्य अछि। आधुनिकतम सुविधा स एहि तरह स लैश अछि जे एकर सानी फिलहाल जिला क परिसदन भवन तक नहि करि सकैत अछि। पूर्णत: वातानुकूलित एहि अतिथिशाला मे डबर बेड युक्त एकटा कोठली अछि, जेकर शयन कक्ष मे बेशकीमती लकड़ी क शानदार पलंग, आलमारी, सोफा, टेबल, कम्प्यूटर आ एलसीडी टीवी लागल अछि। कोठली स संलग्न बैठका मे रंगीन टीवी सोफा आदि क बढिय़ा इंतजाम अछि। बैठका स संलग्न डायनिंग हाल अछि, जाहि मे शानदार डायनिंग टेबल आ कुर्सी लागल अछि। एतबा धरि जे एहि अतिथिशाला क कम्प्यूटर कए इंटरनेट स सेहो जोडि़ देल गेल अछि। बीडीओ श्री राय कहला जे इ अतिथिशाला आवश्यकता पड़ला पर आम लोक कए सेहो मात्र 500टका दैनिक दर स भेट सकैत अछि। सरकारी मेहमान कए 20 टका मे दैनिक दर पर इ भेटत।


text:
सुधा मिश्र । बिपन्न आ अतिबिपन्नके लेल स्वास्थ सेवाके केन्द्र रहल नारायाणी अस्पताल विश्वव्यापी महामारीके रुपमे फैलल करोना (कोभिड-१९) के बिमार वीरगन्जमे सेहो देखलापर नेपाल सरकार नारायणी अस्पतालके करोना संक्रमित बिमार बाहेकके सम्पुर्ण सेवा बन्द कय कोरोना अस्पतालमे परिणत केने अछि ।
दैनिक जीवनमे बहुत रंगक बिमारी देखाइ परैत छै कि जे गर्भवती छथिन हुनका डिलेवरी सेवा नहि चाहिँ ? जे सुगरके पेसेन्ट छथिन, ब्लड प्रेस्र के पेसेन्ट छथिन हुनका सभके सेवा नहि चाहिँ ? बच्चा आ बुढके कि ठेकान कखन कि भजेतनि ? कि हुनका सभके सेवा बिहिन बनायल जाय ?इयाह आवश्यकता सबके ध्यान रखैत सबटा सेवा सुचारूके लेल समाजिक आन्दोलन धर्नाके अभियान आगु बढायल गेल अछि ।
‘मध्य तराईके जनताके चिकित्सा /उपचार सेवाके पवित्र मन्दिर “नारायणी अस्पताल “के सब सेवा तुरन्त सुचारु कर लकडाउनके बाध्यतासँ आजु चारिम दिन सेहो अपन घरके गेट आगु धर्ना दक निरन्तरता देल गेल अछि ।
‘ई समाजिक आन्दोलनमे एक्यबद्वता जनबबाला महानुभाव सभ सेहो अपन घरके गेटके आगु धर्ना देल तस्बिर समाजिक सन्जालमे राखिक समर्थन जनाक कुम्भकर्ण सरकारके आँखि खोलि । शयेर और सुप्पोर्ट ‘, कहिक जनताके शुभ चिंतक , समाजिक अभियन्ता, जनता समाजवादी पार्टीके युवा नेता, भिजिट मधेसके राष्ट्रिय संयोजक तथा जनताके चहेता गम्छाबाबु ओम प्रकाश सर्राफ आग्रह कयने छथि ।
पर्सा , रौतहट सँ लक सर्लाही तकिके अभियन्तासभ अहि समाजिक आन्दोलन धर्नामे एक्यबद्ध छथि ।बुढ सँ लक बच्चा सभ सहभागी भेल छथि।वीरगन्जबासीके सहयोग आ समर्थन प्राप्त भरहल छनि । जनताके अस्पताल जनतेके होबक चाहिँ । हुनकर सभके अभियान सफल होनि । जनता समाजवादी पार्टीकेे नेता नेजामुद्धिन समानी, महिला नेतृ मनिका सिँह, हुमन राइट हरेन्द्र पटेल लगायत विगत ४ दिनसँ जेनरल सेवा सुचारुके माग करैत धर्ना देने छथि । लकडाउनके पालन करैत अपने घरके प्रांगनमे कारी झण्डा टाँगि धर्ना दति आबिरहल छथि । अन्य सेवा सुचारु नहिभेल तकि धर्ना जारी राखब अो सभ बतोएने छथि ।


text:
– रेखा झा।
#गभासंक्रांति
संक्राति के अपन मिथिला के पंचांगमें बहुत महत्व अछि। कोनो पाबनि आ मास , विवाह आदि शुभ दिन संक्रांति के हिसाब स शुरू कयल जाईत अछि। हरेक मासमें सूर्य अपन राशि परिवर्तन करैत छथि एक राशि स दोसर में प्रवेशक दिन संक्राति कहल गेल अहि प्रकार साल भरिमें बारह टा संक्राति अबैत अछि। आश्विन मासमें सूर्य सिंह राशि स निकलि कन्या राशिमें प्रवेश लै छथि, भारतभूमि चूंकि कृषिप्रधान देश अछि आ मिथिला एकरा सब दिन परंपरामें उजागर कयल से बहुत नीक बात अछि।
सावन भादो मे जे धनरोपनी भेल रहैया ताहिमें अश्विन मास में धान स भरल सीस निकलि जाईत अछि। गर्भधारण के खुशी संक्राति दिन मनावल जाईत अछि जेकरा की गा’भक संक्राति कहल गेल।
अहि दिन किछु धानक सीस घर आनल जाईत अछि लगभग दस टा।
गाभक संक्रांति दिन कुमारि के बजा हुनका खोंईछ देलाक उपरांत चौदह टा कुम्हर के फूल अलग अलग राखि ओहि पर कुमारि के हाथ स गायक गोबर स चिपरि पाथल जाइत अछि जेकरा लबनियां चिपरि कहल गेल।
संक्राति दिन जे धानक सीस आनल गेल रहैया ओही स दिया बाती दिन लक्ष्मी घर कयल जाईत अछि आ सूप पीटी क दरिदर बाहर कयल जाईत अछि। लुक्कापाती सेहो संठी के बनावल जाइत अछि जेकरा धधरा लगा घर बाहर कैल जाईत अछि , अहि संठी के पुनः राखल जाईत अछि लबान लेल।
आब नया अन्न उत्पादन के खुशी मे लबान मनावल जाईत अछि। अहि लबान दिन सबस पहिने धान जे कटायत चंगेरा मे घर आनल जायत अहि धान के सोहि क जमा क चूरा कूटैत छथि गृहिणी उखरि समाठ में।
गाभक संक्राति दिन जे चिपरि पारल गेल छल से भगवती आगां सुनगागयल जैत लुक्कापाती वाला संठी संगे आ अही से जे आगि प्रजवल्लित होयत ताहि स ओहि दिन भगवती की दीप लेसल जायत, सलाई स नहि से ध्यान देब। जे चूरा कुटायल ओ दूध आ गुड़ संगे विष्णु के भोग समर्पित कैलाक बाद सब प्रसाद ग्रहण करत। लबान दिन सजमनि में सरिसों के साग दय खेबाक प्रधानता। बहुतो ठाम जतेक नव अन्न भेल ओहि स सबस पहिने ब्राहम्ण भोजन करा तकर बाद ओहि अन्न के ग्रहण कैल जाईत अछि।
अपन मिथिलांचल त वनस्पति तक के गर्भाधान के उत्सव मनाबै छथि अहि स बढि क नीक संदेश की भ सकैत अछि।
रेखा झा,, पटना


text:
परिचयः विशिष्ट गाम ‘बघवा’ केर
– भारत भूषण राय
बघवा हमर सबहक जान, एकरा बिना हमरा सबहक कोनो अस्तित्व नहि अछि।
बिहार राज्य केर मिथिला क्षेत्र मे कोसी नदीक बेसिन मे बसल बघवा गाम सहरसा जिला मुख्यालय सँ २२ किलोमीटर केर दूरी पर अवस्थित अछि। ई गाम अपन शिक्षा संस्कार आ विद्वान सबहक कारण सँ पुरे मिथिला मे प्रसिद्ध अछि। एहि गामक आदि पुरुष श्री बाबा मनमोद राय केँ मानल जाएत अछि आर गामक लोक अपना केँ बाबा मनमोद राय केर वंशज मानैत छथि।
परंपरानुसार लगभग ५०० साल पहिने एहि गाम मे बाबा मनमोद राय खौजरी सँ आयल छलाह। ओना इतिहास केर पन्ना केँ खंगारला पर ईहो मान्यता सोझाँ अबैत अछि जे ई गाम बड्ड पुराण अछि, कहल जाएत अछि जे आठम शताब्दी मे जखन शंकराचार्य शास्त्रार्थ करबाक लेल मंडन मिश्र लग महिषी आयल छलथि तखन ओ बघवा होइत गेल छलाह। बाबा मटेश्वर महादेव केर पूजा कय केँ ओ सत्यरथ नदी पार करैत महिषी पहुंचल छलाह। ई आख्यान शायद शंकर विजय नामक प्रबंध ग्रन्थ में उपलब्ध अछि। संगहि, गाम मे कतेको पुरान मूर्ति सब सेहो भेटल अछि जे अद्वितीय आर एहि ठामक ऐतिहासिक विकसित रूपक प्रत्यक्ष प्रमाण रखैत अछि। अवश्ये ई गाम बड्ड पुरान अछि, मुदा एकर पौराणिकता सिद्ध करबाक कोनो सिद्ध सबूत प्रमाणक तौर पर उपलब्ध नहि अछि।
एहि गाम केर बनाबट सेहो बड अनमोल अछि। आसपासक कोनो गाम केर संरचना एहेन विलक्षण नहि जेहेन बघवाक विद्यमान रूप अछि। बुझायत अछि जेना कोनो प्रसिद्ध कलाकार अपन सुन्दर कलाक प्रदर्शन करबाक हिसाब सँ एहि गामक छवि केर रचना योजनाबद्ध तरीका सँ बनौने छल। चारि-चारि टा सीधा समानांतर सड़क जे गाम केर एक छोड़ सँ दोसर छोड़ धरि आर फेर एहि चारू सड़क केँ समकोण पर काटैत पांच छ: टा सड़क, एकदम कोनो आर्किटेक्चरल स्ट्रक्चरल (कलाकृतिक) नमूना समान अछि एहि गामक संरचना।
राम पदारथ रामायणी, अयोध्या केर एक मुनि, हुनकहि द्वारा बघवा गामक रास्ताक नक्शा तैयार कैल गेल कहल जाएछ। आइयो एतय हुनकर नाम सँ उच्च विद्यालय स्थापित-संचालित अछि।
गामक बीचोबीच ‘बाबा दलान’ नाम सँ प्रसिद्ध मंदिर अछि। दोसर दिशि बघवा चौक पर बड़का टाक पोखैर जे बाबा दलान अपना हाथ सँ खूनने छलाह, दोसर पोखैर सटले अछि जाहि पर ठाकुरजी (भगवान्) केर मंदिर ठाकुरबारी नाम सँ विद्यमान् अछि। संगहि ठाकुरजीक पाछाँ मे बाबा ब्रह्म अवस्थित छथि।
एना लगैत अछि जे साक्षात् भगवान् अपनहि बास-स्थलक रूप मे एहि गामक रचना कोनो खास कारण सँ कएलनि, सब भगवान् एहिठाम रहैत छथि, गाम केँ दुनु दिशा सँ स्वयं रक्षा करबाक लेल विराजमान छथि। संगहि गाम केर मध्य में महादेव मंदिर पूरा शक्ति केँ मानू संतुलित करैत बुझाएत अछि। गामक चारू कात पानिक धारा बहि रहल अछि, ताहि बीच अवस्थित गाम कोनो द्वीप समान चकमका रहल अछि।


text:
राजविराज, २४ फरवरी २०२०। मैथिली जिन्दाबाद!!
दहेज मुक्त मिथिलाक शाखा खुजल
सप्तरी जिलाक सुप्रसिद्ध विद्वान-भूमि तिलाठी-कोइलाड़ी गाउंपालिका मे श्री बबलू मिश्र केर अध्यक्षता मे दहेज मुक्त मिथिलाक शाखा खुलबाक जनतब संस्थापक अध्यक्ष श्रीमती करुणा झा करौलनि अछि। अध्यक्ष मिश्रक संग आर १२ गोटे कार्यसमिति मे शामिल कयल गेला अछि। एहिठाम ३ मार्च – दहेज मुक्त मिथिलाक स्थापना दिवस पर एकटा कार्यक्रम सेहो कयल जेबाक निर्णय कयल गेल अछि। एहि कार्यक्रम मे विभिन्न विद्यालयक छात्र-छात्रा बीच दहेज सम्बन्धित विषय पर वक्तृत्वकला प्रतियोगिता करेबाक नियार भेल अछि। एहि अवसर पर दहेज मुक्त मिथिलाक केन्द्रीय कार्यालयक सदस्यक संग अन्तर्राष्ट्रीय संयोजक प्रवीण नारायण चौधरी एवं दहेज मुक्त मिथिला फेसबुक समूहक सक्रिय संचालिका श्रीमती वन्दना चौधरी सेहो आमन्त्रित कयल गेली अछि। विदिते अछि जे युवा केँ विशेष रूप सँ जाग्रत करबाक पुनीत उद्देश्य सँ संचालित अभियान दहेज मुक्त मिथिला द्वारा मांगरूपी दहेजक प्रतिकार करबाक वास्ते संकल्प लियाओल जाइत अछि, एहि दिशा मे ई कार्यक्रम काफी महत्वपूर्ण होयत। अभियान सिर्फ फेसबुकिया नहि रहय, ताहि लेल जमीन पर आयोजन बहुत आवश्यक अछि। एहि लेल ई शाखा विस्तार आ स्थानीय छात्र-छात्राक बीच मे दहेजक विषय पर वक्तृत्वकलाक प्रतियोगिता सँ अभियान एकटा सार्थक दिशा पाओत, ई बात संस्थापक अध्यक्ष करुणा झा कहलनि। अध्यक्ष बबलू मिश्र द्वारा दहेज विरुद्ध जनजागरण आ क्षेत्रीय अनुगमन तेज कयल जेबाक बात कहल गेल अछि। दहेज लोभी पर विशेष निगरानी लेल अलग सँ समिति बनेबाक लेल सेहो आजुक बैसार मे चर्चा कयल गेल अछि।


text:
ई देखल गेलैक अछि जे जीवन-निर्वाहक विभिन्न उपाय सँ जखन लोक ऊबि जाइत अछि तऽ अन्त मे आत्महत्या केँ समाधान मानिकय ओ अपन जीवनलीला समाप्त कय लैत अछि। अधिकांश केस मे समस्या लोकक निजी जीवन, परिवार, आर्थिक विपन्नता, लोकलज्जा आदि पूर्णरूपेण व्यक्तिगत रहल देखाइत छैक।
आत्महत्या करबा सँ पहिने विवेकक परीक्षा
आत्महत्या कएनिहार जखन ई निर्णय कय लैत अछि जे आब ओकरा लग आर दोसर कोनो उपाय नहि सिवाये अपन प्राण हति लेबाक तऽ ओ अपन विवेक सँ अपना बादक लोक लेल घंटों धरि सोचैत अछि आ फेर आत्महत्याक कारण खोलैत अपन विचार लिखिकय मरब पसिन करैत अछि। लगभग ९५% आत्महत्याक केस मे सुसाइड नोट लिखल भेटैत छैक जे आत्महत्याक कारण सेहो खोलैत छैक, संगहि ओहि व्यक्ति सँ सम्बन्धित अन्य व्यक्ति केँ कानून आ समाजक दृष्टि मे सफाइ पेबा मे सहयोग करैत छैक।
साधारणतया आत्महत्या केँ कलंक टा मानल जाइत छैक
भले कोनो कारण सँ कियो आत्महत्या करैत अछि, मुदा एहि लोक आ परलोक दुनू ठाम एहेन घटना सँ निन्दाक भागी बनैत अछि आर ताहि कारण आत्महत्या केँ कलंकक विषय मानल जाइत छैक।
आत्महत्याक कारण
घरेलू समस्या, उत्पीड़ण, मजबूरी, भय, लज्जा, अतिमहात्वाकांक्षा सँ उत्पन्न आकांक्षाक पूर्ति नहि होयब, आदि विभिन्न मानसिक कारण सँ लोक अपन जीवन केँ अन्त करबाक निर्णय करैत अछि।
आत्महत्या यानि कायरताक पराकाष्ठा
कायरताक पराकाष्ठा मानल जाइत अछि कारण भले किछु हो, संघर्ष करब मानव जीवनक एक विशिष्ट कला होइछ आ एकर उपयोगिताक बदला जीवन अन्त करबाक निर्णय कदापि कोनो कारण सँ जायज नहि ठहरायल जा सकैत अछि।


text:
नागदह , मधुबनी में विद्यापति स्मृति पर्व समारोह संपन्न
फोटो फीचर सहित विस्तृत रिपोर्ट
– संजय झा “नागदह ”
मधुबनी जिलाक नागदह गाम में द्विदिवसीय विद्यापति स्मृति पर्व समारोह आ सांस्कृतिक कार्यक्रम यैह 12 आ 13 दिसम्बर क’ महाकवि केर स्मृतिक संग भव्यतापूर्वक सम्पंन्न भेल।
कार्यक्रमक उद्घाटन मुख्य अतिथि विधान पार्षद श्री रामप्रीत पासवान, बेनीपट्टीक पूर्व विधायक श्री विनोद नारायण झा संयुक्त रूप सँ दीप प्रज्वलित कए केलनि। तदोपरान्त मिथिलाक सुप्रसिद्ध स्वनामधन्य स्वर कोकिल श्री कुँज बिहारी मिश्र पारम्परिक गीत जय – जय भैरवि, मंगलाचरण और स्वागत गीत सँ कार्यक्रमक शुभारम्भ कयलन्हि।
एकर पश्चात मुख्य अतिथि ओ अन्य अतिथि लोकनि केँ पाग – दोपटा इत्यादि सँ स्वागत कएल गेलन्हि। एहि ठाम पारम्परिक रूपेँ सब साल एक प्रसिद्ध व्यक्ति केँ सम्मान देल जाइत छलनि मुदा ई समारोह में बहुत बेसी अन्तराल भ गेलैक। वर्ष 1989 केर आस – पास धरि प्रायः विद्यापति स्मृति पर्व मनायल जाएल करैत छल मुदा कालक एहन चक्र चलल जाहि सँ ई कार्यक्रम में बड्ड बेसी अन्तराल भऽ गेल।
वर्ष 2013 में 25 दिसम्बर क’ बिना कोनो आडम्बर केँ स्वर्गीय नृपेंद्र झाजिक संयोजन में “डॉ सुभद्रा झा विद्यापति विचार मंच ” केर नाम सँ पुनः शुरुआत कएल गेल मुदा तैयो 2014 में नहि भ सकल कारण हुनक आकस्मिक निधन भ गेल। ओहि पुरान विचार केँ ध्यान रखैत एहि बेर श्री कुँज बिहारी मिश्र जीकेँ हुनक कैसेट “राम विवाह” गीत के लेल जे मिथिलाक सब वर्ग आ वर्णक लोक सब दिन आ खास क’ विवाह इत्यादि में सुनल करैत अछि आ मिथिला में एहि गीतक खूब प्रसंसा होइत अछि ताहि लेल हुनका एहि मंच सँ “मिथिला गीत मार्तण्ड” सम्मान सँ सम्मानित कएल गेलन्हि।
12 दिसम्बर क कार्यक्रम तीन चरण में छल। पहिल चरण में उद्घाटन, स्वागत आ विद्वत जनक विचार दोसर चरण में कवि सम्मलेन आ तेसर चरण में श्री महेंद्र मलंगिया जीक लिखल नाटक “छुतहा घैल ” क मंचन।
पहिल चरण में पूर्व विधायक श्री विनोद नारायण झा विद्यापतिक जीक मिथिला – मैथिलीक लेल कतेको योगदान पर विस्तृत ध्यानाकर्षित करौलाह। तकरबाद श्री रामप्रीत पासवान जी, मिथिला विश्वविद्यालयक प्रोफ़ेसर श्री फूलधारी सिंह प्रभाकर अपन अभिभाषण में कहलाह जे प्राप्त अभिलेख केर अनुसार विद्यापतिक अवसान 94 वर्षक आयु में भेलन्हि। पूर्व जिला परिषद् अध्यक्ष श्री शतीश चन्द्र झा, कांग्रेस जिला अध्यक्ष श्री शीतलाम्बर झा, ए० आई० एस० एफ० राज्य सचिव श्री विजय मिश्र जी अपन विचार रखैत कहलाह जे मिथिला – मैथिलीक प्रति चिंतन सिर्फ विद्यापति स्मृति समारोह में कएला सँ कोनो विशेष लाभ नहि बुझना जाइछ अपितु एहि लेल सब वर्गक – वर्णक लोक आगा बढ़ि ध्यान देथु आ अपना – अपना बाल – बच्चा के मिथिला – मैथिलीक बोली, लिपिक संग संस्कार सँ सेहओ सिंचथि ।
प्रसिद्ध साहित्यकार श्री उदय चन्द्र झा “विनोद”, आ कार्यक्रमक अध्यक्ष, साहित्यकार, मिथिलाक गौरव , स्वनामधन्य नागदह जिनक जन्म डॉ श्री बुद्धिनाथ झा सेहो अपन विचार एहि मंच के मादे परसलाह।
दोसर चरण में कवि सम्मलेन छल जाहि में करीब बीसो टा कवि लोकनि भाग लेने छलाह जकर संचालनक जिम्मा कवि श्री अजीत आजाद सम्हारलनि। एहि कवि गोष्ठी में काव्य धारा देखिते आ सुनिते बनैत छल। अजीत आजाद केर कविता डिगडियीया बजबऽ दे रे डिगडियीया बजबऽ दे दर्शक लोकनि के खूब पसिन अयलन्हि। ओना त सब कियो एक पर एक छलाह मुदा मुख्य रूप सँ श्री अर्जुन कविराज, श्री उदय चन्द्र झा “विनोद”, श्री बौआ झा, श्री बुद्धिनाथ झा केर उपस्थिति उल्लेख्य छल।
तेसर चरण राति करीब 9 बजे सँ श्री महेंद्र मलंगियाक लिखल नाटक “छुतहा घैल” केर मंचन प्रारम्भ भेल। एहि नाटक केर मंचन शिक्षक श्री नन्द कुमार झाक निर्देशन में कएल गेल। जाहि में कलाकार विद्यानंद झा (विनय झा ), भास्कर मिश्र, हर्षू झा, रंजीत झा, टेकन झा, रतन झा, सरोज झा, भगवान झा, चन्दन झा, अमित झा, भालचंद्र झा आर नवल मिश्र कलाकारक रूप मे भाग लेलनि।
दोसर दिन अर्थात् 13 दिसम्बर केर राति में सांस्कृति कार्यक्रमक आयोजन छल । पूर्व विधायक विनोद नारायण झा एहि कार्यक्रमक सेहो उदघाटन केलाह आ तकर वाद सांस्कृति कार्यक्रम राति भरि चलल। एहि कार्यक्रम में मुख्य रूप सँ कुञ्ज बिहारी मिश्र, राम बाबू झा, सुरेश – पंकज, नन्द जी, राजनिति रंजन, पूनम मिश्रा, पुष्कर भारती, दुर्गा नाथ झा हास्य कलाकार राम सेवक ठाकुर छलाह जे दर्शक लोकनि केँ भरो राति बिना रस्सियेक बान्ह अपन रसगर प्रस्तुति सँ बान्हि रखने छलाह आ कतेको गामक लोक केँ अपन मिठगर, रमनगर गीत सँ आनन्दित कएलन्हि।
नृत्य कलाकार अजय आ नीलू सेहो नेपाल सँ आयल छलीह जिनका दर्शक लोकनि सँ खूब यश प्राप्त भेलन्हि। गायक लोकनि केँ म्यूजिक देलखिन राजनिति रंजन केर टीम जाहि में ध्रुव नारायण, राम आशीष, विपिन, रणजीत, दीपक आ अशोक छलाह।
कार्यक्रमक मुख्य संयोजक भास्कर मिश्र छलाह जाहि में समस्त ग्रामीण गाम सँ बाहर धरिक पूर्ण सहयोग प्राप्त छलनि आ कहला जे प्रयास रहत जे ई कार्यक्रम में निरंतरता बनल रहय ताहि लेल हम समस्त ग्रामीणक संग प्रयासरत रहब।
कार्यक्रम केर अन्त में कार्यक्रमक अध्यक्षता कएनिहार वयोवृद्ध ग्रामीण अभिभावक कृषदेव झा अपन शब्द रखैत धन्यवाद ज्ञापन केलन्हि।


text:
कोटा। 07 फरवरी। प्रधानमंत्री नरेंद्र मोदी केँ कनियां जसोदाबेन आय बुध दिन एक सड़क दुर्घटना केँ शिकार भ' गेली। ओ राजस्थानक कोटा मे आयोजित एक बिआह मे शामिल होयबाक बाद वापस गुजरात आबैत रहथिन। इ हादसा चित्तौड़गढ़ लग पारसौली थाना इलाका मे काटूंदा लग भेल। दुर्घटनाक तुरंत बाद हुनका नजदीकी अस्पताल पहुंचाओल गेल।
एहि हादसा मे हुनकर एक रिश्तेदार वसंतभाई मोदी केँ मौत भ' गेल। बताओल जे रहल अछि कि घायल सभमे नरेंद्र मोदी केँ चचेरे भाई आओर भाभी सेहो शामिल अछि। जसोदाबेन केँ हल्का चोट लागल अछि। प्राप्त खबैर केँ मुताबिक हुनकर इनोवा कार एक ट्रक सँ टकरा गेल। कार मे कुल 7 गोटा सवार छल। हादसा मे ड्राइवर जयेंद्र सेहो घायल भ' गेला। दुर्घटनास्थल सँ जसोदाबेन आओर हुनकर रिश्तेदार सभकेँ एम्बुलेंस सँ अस्पताल पहुँचाओल गेल। पारसौली पुलिस स्टेशन केँ एसएचओ श्याम सिंह कहलनि कि जसोदाबेन केँ एहि हादसा मे कोनो गंभीर चोट नहि आयल अछि।


text:
बिहार मे आइ सं 12 जुलाइ तक भारी बारिश केर चेतावनी क’ देखैत मुख्यमंत्री नीतीश कुमर आपदा प्रबंधन आ जलसंसाधन विभाग कें संग-संग सभ’ संबंधित डीएम क’ पूर्ण तरहे अलर्ट रहबाक निर्देश देलनि अछि।
मौसम पूर्वानुमान एजेंसि कें माध्यम सं प्राप्त सूचना कें आधार पर जल संसाधन विभाग आठ सं 12 जुलाई तक बागमती बेसिन मे भारी बारिश केर सूचना देने अछि। ई सेहो कहल गेल अछि जे भारी बारिश केर संभावना सं पूर्वी चम्पारण, शिववहर, सीतामढ़ी, मुजफ्फरपुर, समस्तीपुर, मधुबनी, दरभंगा, बेगूसराय, खगड़िया, सुपौल, सहरसा, मधेपुरा, भागलपुर आ बांका जिला में बाइढ़ कें संभावना बैन सकेत अछि।
मुख्यमंत्री आपदा प्रबंधन विभाग कें प्रधान सचिव क’ निर्देश देलनि अछि जे सभ’ संबंधित जिलाधिकारि क’ पहिने सं अलर्ट क’ देल जाय। तटबंधक निकट रहय वला लोक कें बीच माइक सं एकर विशेष रूप सं प्रचार-प्रसार कराओल जाय, ताहिसँ लोक क’ शिफ्ट करबाक काज त्वरित गति सं भ’ सके।
मुख्यमंत्री जल संसाधन विभाग क’ निर्देश देलनि अछि जे अपन सभ’ अभियंत क’ संवेदनशील स्थल पर पूर्ण रुपे अलर्ट राखि, जाहिसँ तटबंधक पूर्ण सुरक्षा कयल जा सकत। मुख्यमंत्री ई सेहो निर्देश देलनि जे जिला मे पूर्व सं प्रतिनियुक्त एनडीआरएफ एवं एसडीआरएफ केर टीम क’ सेहो पूर्ण तरहे अलर्ट मोड मे रखल जाय, जाहिसँ कोनो भी प्रतिकूल स्थिति मे त्वरित कार्रवाइ कयल जा सकत।


text:
एहि सदीक नवागंतुक पीढ़ीक कवि लोकनि मे प्रणव नार्मदेय एकटा प्रमुख नाम छथि. हिनकर कविता सहज-सरल तऽ होइते अछि जे हिनकर खाँटी शब्द, प्रतीक ओ बिम्ब सेहो खास होइछ. कविता मे मानवीय संवेदनाक संगहि समाज ओ सभ्यताक लेल चिंतन पाठक कें आकर्षित करैत अछि.
एहि कविक 36 गोट कविताक एकटा महत्त्वपूर्ण संग्रह 2017 मे प्रकाशित भेलनि, ‘विसर्ग होइत स्वर’. एहि संग्रहक कविता सभ बेस पठनीय ओ मनन करबा जोगरक अछि. संग्रहक कविता सभ मे कवि अपना समयक समाज, संस्कृति, प्रकृति आदि पर सूक्ष्मता ओ गम्भीरता सँ विचार करैत एहि सभक ले-ऊँच कहै छथि.
कवि कहैत छथि नैतिकताक क्षरण, सामान्य लोकक पीड़ा, राजनीतिक खसल चरित्र आ समयक आन-आन विडम्बना सभ. कवि पुत्रक कर्तव्य सेहो नहि बिसरैत छथि आ उपटैत जंगल सँ आहत होइतो नीक भविष्यक सपना सेहो छनि आँखि मे. एहि संग्रह मे विषयक दृष्टिएँ विविधता बेस आकर्षक अछि.
कवि मनुक्ख द्वारा काटल जाइत गाछ-बिरीछ ओ जंगलक स्थिति सँ बेचैन छथि. कवि बेटीक भ्रूणहत्या सँ सेहो व्यथित छथि. कविक चिन्ता सभ्यताक भविष्य लेल छनि. कारण जे गाछ आ बेटीक बिना मनुक्खक अस्तित्वक रक्षा संभव नहि. ओ एहि सत्य कें, एहि चिन्ता कें अपन एकटा कविता मे प्रभावी ढंगें उठबैत छथि आ सेहो तकरा किसान आत्महत्याक संदर्भ सँ जोड़ि कए. देखल जाए एहि कविताक किछु पाँति -
'तखन तऽ / जेना जा रहल घटल / गिनती धियाक आ रकबा जंगलक / तहिना / जा रहल बढ़ैत / बेचैनी बेटीक बापक / आँकड़ा किसानक आत्महत्याक' (धी आ बेख)
कवि माए, मातृभूमि आ मातृभाषा कें अनमोल मानैत छथि. हुनका नजरि मे संसार भरिमे एकर तुलना मे आओर किछु नहि अछि. हमरा लोकनि कें अपना पर गौरव करबाक चाही. जे लोक एहि महत्त्व कें नहि बुझैत छथि, हुनका पाछाँ पछताय पड़ै छनि. हुनकर भाव एहि पंक्ति सँ बुझल जा सकैए -
'सदिखन जाय अनभुआर डारि / गौरवे आन्हर जे भेल फिरय / अपन सहरजमीन जे बिसरल / ठोकर खाय मुँह भर गिरय' (मायक बोल).
वर्तमान समय मे संवेदनाक बहुत बेसी कमी भए गेल अछि. सब ठाम, सभक आगाँ निजी स्वार्थ ठाढ़ रहैत अछि. लोक दोसराक मात्र उपयोग (Use) करैत अछि. समस्त संबंध-सरोकार जेना अभिनय मात्र रहि गेल हो. एहना स्थिति मे सुद्धा लोक डेग- डेग पर ठकल जाइए, मानसिक रूपें शोषित होइए, दुखी होइए. एहि मे सं बहुत रास लोक भीतर सँ टूटि जाइए. ओकर मन घबाह भए जाइ छै आ जकर कोनो दवाइ कतहु नै भेटै छै. आ एहना स्थिति मे एहन किछु मानसिक रूपें घबाह लोक समाजक अहित कऽ बैसैत अछि. कवि समय आ समाजक एहि स्थिति कें सूक्ष्मताक संग अकानैत छथि. एहन व्यथित लोकक प्रति हुनकर मनमे संवेदना छनि. एहन स्थितिक प्रति समाज केँ साकांक्ष करैत कहैत छथि जे -
'कहलहुँ ने / शरीरक घावसँ / बेस मारुक होइछ / मोनक घाव!' (घाव).
मनुक्ख जहिया जंगल मे रहैत छल, असभ्य छल तहिया ने मात्र मनुक्खक संग अपितु प्रकृतिक समस्त उपादानक संग हीलिमीलि कऽ रहैत छल. मुदा जेना-जेना सभ्यताक विकास होइत गेलै तेना-तेना मनुक्खक स्वभाव आ लक्ष्य मे परिवर्तन आबए लगलै. मनुक्ख विकासक बदला विनाश दिस बढ़ैत गेल आ परिणाम भेल नित्तहु युद्ध आ खून. आ से एना भए रहलैए अपन किंवा अपना समूहक वर्चस्व कायम करबाक लेल ओ अपना कें श्रेष्ठ साबित करबाक लेल. कवि एकरा मानवक विकास मे बाधक मानै छथि. देखू एहि संदर्भक किछु पाँति सभ -
'शोणितक मोसि सँ मुदा / नित्तह जा रहल पाड़ल / नव-नव सीमा आ सरहद / अपन-अपन वर्चस्वक प्रदर्शन लेल' (शोणितक मोसि सँ).
कविक मिथिला कें व्यापक परिप्रेक्ष्य मे जनबाक आग्रह, मजूर वर्गक हेतु सहानुभूति, पिताक प्रति कृतज्ञता आदिक संगहि समस्त विडंबनाक अछैतो नीक भविष्यक सपना ओ कामना छनि. कवि मैथिली शब्द, मोहाबराक सुन्दर उपयोगक संगहि बिम्ब ओ प्रतीकक चिक्कन प्रयोग केने छथि. हिनक ई पहिल संग्रह छनि. कवि कें बधाइ ओ शुभकामना.
- - - - - - - -
पोथी: विसर्ग होइत स्वर (2017)
विधा: कविता
कवि: प्रणव नार्मदेय
प्रकाशक: नवारंभ (पटना/मधुबनी)
दाम: 120 टाका, पृष्ठ: 80
समीक्षा: मिथिलेश कुमार झा


text:
— आभा झा।
माघ शुक्ल पक्ष कऽ “बसंत पंचमी” उत्सव मनाओल जाइत छैक। अहि दिन विद्याक देवी सरस्वतीक पूजा होइत छनि।माँ सरस्वती विद्या आ बुद्धि प्रदान करयवाली देवी छथि।शास्त्र में बसंत पंचमी के ॠषि पंचमी सं उल्लेखित कयल गेल अछि।अपन मिथिला में बसंत पंचमी बहुत धूमधाम सं मनाओल जाइत छैक। बसंत लोकक सब सं मनचाहा मौसम अछि।जखन खेत में सरिसों के पियर फूल चमकैत अछि,आमक गाछ पर मज्जर आबि जाइत अछि और हर तरफ रंग-बिरंगक तितली मंडराबैत अछि।अहि दिन पियर रंगक महत्व अछि।पियर रंगक वैज्ञानिक मान्यता अछि कि ई रंग डिप्रेशन दूर करय में कारगर अछि।ई आत्मविश्वास में वृद्धि करैत अछि।हम पियर परिधान पहिरैत छी तऽ सूर्यक किरण प्रत्यक्ष रूप सं दिमाग पर असर डालैत अछि।पियर रंग हमरा सबके तारतम्यता,संतुलन,पूर्णता और एकाग्रता प्रदान करैत अछि।सादगी और निर्मलता के दर्शाबैत अछि पियर रंग। बसंत पंचमीक दिन सं शरद ॠतुक विदाई के संग गाछ -बिरीछ और प्राणी में नवजीवनक संचार होबऽ लगैत अछि।सृष्टिक प्रारंभिक काल में भगवान विष्णुक आज्ञा सं ब्रह्मा जी जीव,खासतौर पर मनुष्य योनिक रचना केलनि।अपन सर्जना सं ओ संतुष्ट नहिं छलाह। हुनका लगैत छलनि कि किछ कमी रहि गेल अछि जकर कारण चारू कात मौन छायल रहैत अछि।विष्णु सं अनुमति लऽ कऽ ब्रह्मा अपन कमण्डल सं जल छिड़कलनि,पृथ्वी पर जलकण खसैत ही ओहि में कंपन होबऽ लागल एकर बाद वृक्षक बीच सं एक अद्भुत शक्ति प्रकट भेल। ई एक चतुर्भुजी सुंदर स्त्रीक छल जिनकर एक हाथ में वीणा तथा दोसर हाथ वर मुद्रा में छलनि।अन्य दुनू हाथ मे पुस्तक एवं माला छलनि।जलधारा में कोलाहल व्याप्त भऽ गेल। पवन चलय सं सरसराहट हुए लागल। तखन ब्रह्मा जी ओहि देवी के वीणा के देवी सरस्वती कहलखिन। बसंत पंचमीक दिन के हुनकर जन्मोत्सव रूप में मनाओल जाइत छैक। एना तऽ ई माघक पूरा मासे उत्साह देबय वाला अछि,मुदा बसंत पंचमीक पर्व भारतीय जनजीवन के अनेक तरहें प्रभावित करैत अछि।अहि दिन माँ शारदे के पूजा करि हुनका सं और बेसी ज्ञानवान होइ के प्रार्थना करैत छी।जे महत्व सैनिकक लेल अपन शस्त्र और विजयादशमीक अछि,जे विद्वानक लेल अपन पुस्तक लेल अछि,जे व्यापारिक लेल अपन तराजू,बाट,बही खाता और दीपावली के अछि,वैह महत्व कलाकारक लेल बसंत पंचमीक अछि।चाहे ओ कवि होइथ या लेखक,गायक या वादक,नाटककार या नृत्यकार सब दिनक प्रारंभ अपन उपकरणक पूजा और सरस्वतीक वंदना सं करैत छथि।बसंत पंचमीक दिन हमरा सबके पृथ्वीराज चौहानक बलिदानक सेहो याद दियबैत अछि।हिन्दी साहित्यिक अमर विभूति और कालजयी सरस्वती वंदना “वर दे वीणावादिनी वर दे! स्वतंत्र-रव अमृत-मंत्र नव भारत में भर दे!”के रचयिता महाकवि सूर्यकांत त्रिपाठी ‘निराला’के जन्मदिवस सेहो बसंत पंचमी कऽ भेल छलनि।जतय एक ओर बसंत ॠतु हमर मन में उल्लास के संचार करैत अछि,ओतहि दोसर दिस ई हमरा सबके वीरक सेहो स्मरण करबैत अछि,जे देश और धर्मक लेल अपन प्राणक बलिदान केलनि।
आभा झा (गाजियाबाद)


text:
स्वाध्याय
– प्रवीण नारायण चौधरी
रामचरितमानस मोती
अहल्या उद्धार
मुनि विश्वामित्र यज्ञ सम्पन्न कयलनि। श्री राम-लक्ष्मण यज्ञक रक्षार्थ राक्षस सँ युद्ध कय ओकरा सभक संहार कयलनि। तदोपरान्त विश्वामित्रजी दुनू भाइ संग मिथिला मे राजा जनक द्वारा घोषित धनुष यज्ञ मे सहभागिता देबाक लेल चलि देलथि।
१. मार्ग मे एकटा आश्रम देखेलनि जतय पशु-पक्षी कोनो जीव-जन्तु नहि रहैक। पत्थर केर एक शिला देखिकय प्रभु पुछलखिन जे ई सब कथी थिकैक तखन मुनि विस्तारपूर्वक सब कथा कहलखिन।
२. गौतम मुनिक स्त्री अहल्या शापवश पत्थरक देह धारण कय अत्यन्त धैर्य सँ अहाँक चरणकमल केर धूलकण चाहैत छथि। हे रघुवीर! हिनका पर कृपा कयल जाउ।
छन्द :
परसत पद पावन सोकनसावन प्रगट भई तपपुंज सही।
देखत रघुनायक जन सुखदायक सनमुख होइ कर जोरि रही॥
अति प्रेम अधीरा पुलक शरीरा मुख नहिं आवइ बचन कही।
अतिसय बड़भागी चरनन्हि लागी जुगल नयन जलधार बही॥१॥
श्री रामजीक पवित्र और शोक केर नाश करयवला चरणक स्पर्श पबिते सच्चे ओ तपोमूर्ति अहल्या प्रकट भ’ गेलीह। भक्त लोकनि केँ सुख देनिहार श्री रघुनाथजी केँ देखिक ओ हाथ जोड़िकय सामने ठाढ़ भ’ गेलीह। अत्यन्त प्रेम केर कारण ओ अधीर भ’ गेलीह। हुनकर शरीर पुलकित भ’ गेलनि, मुंह सँ कोनो शब्द नहि निकलैत छन्हि। ओ अत्यन्त बड़भागिनी अहल्या प्रभुक चरण सँ लिपैट गेलीह आर हुनकर दुनू आँखि मे प्रेम व आनन्द केर अश्रु बहय लगलनि।
धीरजु मन कीन्हा प्रभु कहुँ चीन्हा रघुपति कृपाँ भगति पाई।
अति निर्मल बानी अस्तुति ठानी ग्यानगम्य जय रघुराई॥
मैं नारि अपावन प्रभु जग पावन रावन रिपु जन सुखदाई।
राजीव बिलोचन भव भय मोचन पाहि पाहि सरनहिं आई॥२॥
फेरो ओ मन मे धीरज धारण कय प्रभु केँ चिन्हलथि आ श्री रघुनाथजी केर कृपा सँ भक्ति प्राप्त कयलथि। तखन अत्यन्त निर्मल वाणी सँ स्तुति प्रारंभ कयलथि –
हे ज्ञान सँ जानय योग्य श्री रघुनाथजी! अपनेक जय हुए! हम सहजे अपवित्र स्त्री छी, आर हे प्रभो! अहाँ जगत केँ पवित्र करनिहार, भक्त केँ सुख देनिहार और रावण के शत्रु छी। हे कमलनयन! हे संसार (जन्म-मृत्यु) के भय सँ छोड़ेनिहार! हम अहाँक शरण मे छी, हमर रक्षा करू, रक्षा करू।
मुनि श्राप जो दीन्हा अति भल कीन्हा परम अनुग्रह मैं माना।
देखेउँ भरि लोचन हरि भव मोचन इहइ लाभ संकर जाना॥
बिनती प्रभु मोरी मैं मति भोरी नाथ न मागउँ बर आना।
पद कमल परागा रस अनुरागा मम मन मधुप करै पाना॥३॥
मुनि जे हमरा श्राप देलनि से बड नीक कयलनि। हम ओकरा अत्यन्त अनुग्रह कय केँ मानैत छी जे ओकरे कारण हम संसार सँ छोड़ेनिहार श्री हरि केँ नेत्र भरिकय देखलहुँ। यैह अपनेक दर्शन केँ शंकरजी सबसँ पैघ लाभ बुझैत छथि। हे प्रभो! हम बुद्धि के बहुते भोली छी, हमर एक विनती अछि। हे नाथ ! हम आर कोनो वरदान नहि माँगैत छी, केवल एतबे चाहैत छी जे हमर मन रूपी भौंरा अहाँक चरण-कमल केर रज के प्रेमरूपी रस केर सदा पान करैत रहय।
जेहिं पद सुरसरिता परम पुनीता प्रगट भई सिव सीस धरी।
सोई पद पंकज जेहि पूजत अज मम सिर धरेउ कृपाल हरी॥
एहि भाँति सिधारी गौतम नारी बार बार हरि चरन परी।
जो अति मन भावा सो बरु पावा गै पति लोक अनंद भरी॥४॥
जाहि चरण सँ परमपवित्र देवनदी गंगाजी प्रकट भेलीह, जिनका शिवजी सिर पर धारण कयलनि आर जाहि चरणकमल केँ ब्रह्माजी पूजैत छथि, कृपालु हरि अहाँ वैह हमर माथ पर रखलहुँ।
एहि तरहें स्तुति करैत बेर-बेर भगवानक चरण मे खसिकय, जे मन केँ बहुते नीक लगलनि, से वर पाबिकय गौतमक स्त्री अहल्या आनंद मे भरल पतिलोक केँ चलि गेलीह।
३. प्रभु श्री रामचन्द्रजी एहेन दीनबंधु और बिना कारण दया करयवला छथि। तुलसीदासजी कहैत छथि, हे शठ (मन)! तू कपट-जंजाल छोड़िकय हुनकहि भजन करे।
हरिः हरः!!


text:
मैथिली मिथिला के हित पर सार्वजनिक विमर्श
फेसबुक मैथिली-मिथिला लेल नव प्राणाधार सिद्ध भेल अछि। विगत १० वर्ष मे एकर लाभ भाषा संग संस्कृति आ समग्र पहिचान केँ भेटलैक अछि एहि मे कोनो दुइ मत नहि अछि।
‘हम सब मैथिल छी’ समूह सेहो काफी लोकप्रियता हासिल कयलक, स्वयं ग्रुप केर ई दाबी रहल अछि जे ‘मिथिला-मैथिलीक समर्पित सभ सँ पैघ ग्रुप’। लगभग ४ लाख सदस्यक समूह संख्या हिसाबे त निश्चिते अपन सही दावी कएने अछि।
ग्रुप संचालक श्री सुनीत ठाकुर जी दिल्लीक मैथिली-मिथिला प्रगति मे सेहो बढि-चढिकय सहभागिता दैत आयल छथि आर अपन मातृभाषा लेल हिनकर समर्पण केँ हम सब बहुत आदर करैत छी। जानकी जी केर कृपा हिनका पर बनल रहय, एहिना दिन-दोब्बर-राति-चौब्बर प्रगति करैत रहथि।
विगत किछु समय सँ हमर सहभागिता एहि समूह पर सिर्फ संख्यात्मक उपस्थिति अनुसारे पैघ संख्याक दर्शक बीच सूचना प्रवाह करबाक संग कोनो प्रेरणास्पद नैतिक कथा आदिक सन्दर्भ मे उपयोग करबाक नीति पर चलैत आबि रहल छी। लेकिन कय बेर एना लागल जे एहि ठाम हमर सब पोस्ट एप्रूव नहि कयल जाइत अछि। लेकिन पैघ भाइ समान एडमिन ‘सुनीत ठाकुर’ प्रति मोन मे सन्देह आनब से उचित नहि लागय, चुप रहि जाइत छलहुँ।
काल्हि २ गोट अति महत्वपूर्ण सूचना सहितक पोस्ट हम व्हाट्सअप आ फेसबुक सब तैर पोस्ट कयल। स्वाभाविके तौर पर ‘हम सब मैथिल छी’ समूह पर सेहो कयल। लेकिन आइ टटका-टटकी चेक कयलहुँ जे सूचना प्रवाहक लाभ कतेक लोक उठौलनि, नहि उठौलनि… त देखिकय घोर विस्मय भेल कि हमर ओ पोस्ट्स केँ एप्रूवल नहि देल गेल।
बड़ा शालीनतापूर्वक ‘प्रिय सुनीत भाइ…’ चिट्ठी लिखि पूछला पर कहला जे ‘दोसर समूहक लाइव’ केँ एप्रूव नहि करैत छी, बाकी सब करैत छी। हम कनेक जिरह कयल जे लाइव नहि करू लेकिन महत्वपूर्ण सूचना केँ त एप्रूव कय सकैत छी जाहि सँ बेसी लोक ओहि सूचना सँ लाभ उठा सकथि।
लगे हाथ ईहो कहि दी जे हमर वा हमरा सँ जुड़ल कोनो अभियान केर अन्तिम सत्य सिर्फ आ सिर्फ मैथिली-मिथिलाक हित होइछ, लोककल्याण होइछ आर उपरोक्त दुइ सूचना क्रमशः ‘ग्लोबल मैथिल’ केर वेबिनार जे ‘कोरोना आ जनजीवन’ सँ जुड़ल अछि जे रवि दिन ‘मैथिली जिन्दाबाद’ पेज सँ लाइव कयल जायत से छल आ दोसर ‘गीता सन्देश’ जे ‘मैथिली एसोसिएशन नेपाल’ द्वारा आयोजित अछि जे विभिन्न मीडिया व पेज पर प्रकाशित कयल जायत से छल। ई दुनू पोस्ट केँ एप्रूव नहि कय हमरा बुझने सूचना सँ वंचित रखबाक आ एकटा पैघ संख्या केँ उपरोक्त दुइ महत्वपूर्ण कार्यक्रम मे जुड़य सँ सेहो वंचित राखल जेबाक काज भेल जेकरा ‘मैथिली-मिथिलाक हित या पक्ष’ मे नहि मानल जा सकैछ।
लेकिन सुनीत भाइ केर जवाब जे आयल ताहि पर सार्वजनिक चर्चा आवश्यक बुझि रहल छी। कम सँ कम एहि माध्यम सँ सुनीत भाइ सहित ओहि समस्त सज्जन केँ उचित मार्गदर्शन हेतनि कि ‘मैथिली-मिथिलाक हित’ केवल अपनहि बौद्धिक परिवेष्ठन सँ नहि अपितु आजुक खुल्ला मीडिया आ सोशल मीडिया युग मे कम सँ कम लोकोपकारी सूचना केर प्रवाह बेसी सँ बेसी कयल जेबाक चाही। हमरा नहि लगैत अछि जे सुनीत भाइ केर तर्क जे आन ग्रुप के लाइव ५०० गोट समूह पर अबैत अछि तेँ एक दिश सँ सब केँ डिलीट कय दैत छी….! ई असान्दर्भिक लागल। सूचना प्रवाह केर प्राकृतिक न्याय व नियम के विरूद्ध लागल।
संगहि जिरह मे सुनीत भाइ केर अहंकार केर दर्शन सेहो भेल। क्षमा करथि जँ हम हुनकर भाव केँ बुझय मे चूक करैत हुनक अहंकार देख लेने होइ… लेकिन हमरा जे लागल से सार्वजनिक बहस लेल सार्वजनिक मंच मे खुलेआम राखि रहल छी। पाठक लोकनि अपन विचार आ निर्णय दय सकैत छथि। जनता जनार्दन होइछ, हमरो मार्गदर्शन होयत जँ हमहीं गलत होयब। ॐ तत्सत्!!
अपने लोकनि पूर्ण निरपेक्ष भाव सँ मैथिली-मिथिलाक हित मे अपन विचार राखी से निवेदन करैत छी। सभक उचित मार्गदर्शन हो।


text:
ओना ते हर साल एहि गाम लग गंडक नदी के बाँध में कटाव होइत रहैत छैक लेकिन ग्रामीण सभक मुताबिक अय बेर हालत भयावह अछि। कटाव के कारण सं सभ ग्रामीण म' भय केर माहौल उत्पन्न भ' गेल छैन्ह।
बाढ़ि नियंत्रण विभाग गंडक के कटाव क' रोकबाक लेल मसानथाना गाम में कैको दिन सं कटाव निरोधी काज क' रहल अछि। बाढ़ नियंत्रण विभाग केर सहायक अभियंता सचिन कुमार के मुताबिक बारिश भेलाक कारण सं सदर प्रखंड के मसानथाना सहित आसपास के आन गाम में सेहो गंडक केर दबाव बेसी रहत। ओना गंडक में एखन एक लाख क्यूसेक पानी केर बहाव अछि जे ख़तरा सं बहुत कम कहल जे सकैत अछि।


text:
फिल्म राज्जा रानी 5 दिसंबर के रिलीज़ होएत, टीज़र देखी
फिल्म निर्माण टीम क' मानी त' फ़िल्म पश्चिमी नेपाली तराई क्षेत्रक आदिवासी समुदायक खिस्सा कहत. फ़िल्मक मुख्य रोल मे अभिनेता नाजिर हुसैन आ अभिनेत्री केकी अधिकारी छथि. मैथिली कला संस्कृतिक संगे मधेस के विषय वस्तु बना फ़िल्मक निर्माण भेल अछि. फिल्म राज्जा रानी नेपाल संगे भारत मे सेहो रिलीज़ होएत.
फिल्म पूरा नेपाल मे 5 दिसंबर कें रिलीज़ होएत. भारत क्षेत्र मे उम्मीद करी जे फिल्म के बहुते रास सिनेमाघर मे जगह भेटय.
स्रोत ;मिथिला पराइम
फिल्मक टीज़र देखी


text:
सामाजिक सरोकार पर जनमानस मे प्रतिक्रिया: विवेचना
– प्रवीण नारायण चौधरी
२०११ ई. सँ लगातार ई मुहिम युवा मैथिल मे एकटा अलगे छाप छोड़ि रहल अछि। कहबाक छैक जे माँग रूपी दहेज केर प्रतिकार हो। माँग आध्यात्मिक संबंध, दुइ आत्माक मिलन समान पवित्र गठबंधन केर छैक। ओ प्राकृतिक छैक। ताहि वास्ते जोड़ी समुचित मिलब निश्चिते प्रकृति केर नियमानुसार छैक। मुदा जोर-जबरदस्ती आ बेतूका संबंध निर्माण केला सँ आजुक समय मे मैथिल समुदाय आ खासकय सबसँ कठोर वैवाहिक नियम केँ पालन कएनिहार प्रतिष्ठित मैथिल ब्राह्मण समाज पर्यन्त मे अत्यन्त कमजोर होएबाक उद्धरण देखाल लागल छैक। पहिने मिथिला मे सर्वथा कुलीन परिवार मे नियमानुकूल कोनो लूल्हो-लाँगड़ केर विवाह कोनो सम्भ्रान्त-संपन्न व्यक्ति सँ होइत छलैक तऽ एहि बातकेँ भगवानक घर मे कैल गेल निर्णय समान महत्त्व दैत जीवन निर्वाह होइत छलैक, आ वैह लूल्ह-लाँगड़ो कनियां सँ लव-कुश समान हृष्ट-पुष्ट बेटाक जन्म आ ताहि अनुसारे कुल-परिवार केर पीढी-दर-पीढी चलबाक अनेको उदाहरण लगभग हर गाम मे भेटत।
मुहिम स्वेच्छाचारिताक बढाबा लेल छैक, नहि कि अपन सोच या सिद्धान्त कोनो भी व्यक्ति वा समुदाय वा समाज पर लादय लेल। दहेजक परिभाषा एहेन कठिनाह छैक जे दशकों सँ स्थापित गणतांत्रिक संविधानसंपन्न राष्ट्र भारत मे नित्य-दिन कतहु-न-कतहु दहेज वास्ते हत्या-हिंसाक केस दर्ज होइत छैक, लाखों फाइल अदालत मे लंबित छैक आ कतेको दोषीक संग निर्दोष व्यक्ति सेहो जेलक हावा खा रहल अछि। कतेको बेटी-पुतोहु एकर भेंट चढि गेल। कतेको जन्म सँ पहिनहि मारल गेल। अजीबोगरीब हालात मात्र एहि दानवी दहेज प्रथा सँ समाज मे विद्यमान् छैक। सबकेँ पता छैक। सब कियो बुझैत अछि। मुदा एकर समाधान लेल मोने-मोन सोचिकय सोझाँ दरिंदा आडंबरी व्यवहार आ समाजक उलहन-उपरागक भय सँ बस चुप्पे रहनाय बेसी पसिन करैत अछि। बहुते विचार केलाक बाद ‘दहेज मुक्त मिथिला’ एक परिकल्पना संग वर्तमान युगक युवा मैथिल सब एहि अभियान केँ फेसबुकक गप-शप सँ बाहर निकालि यथार्थक धरातल पर स्थान देलनि आ आइ टुकधुम-टुकधुम ई अभियान अपन गति सँ जय्ह-किछु लोक लऽ के सौंसे मिथिला सँ दहेज उपटेबाक सोच संग आगाँ बढि रहल अछि।
कूतर्क आ बहसबाजी एहि मुद्दा पर बैसलाहा – फुरसतिया मैथिल केँ शुरुहो मे खूब देने छलैक। हमरा यादे अछि – दिन भरि ओहने-ओहने कूतर्की सबकेँ जबाब दैत-दैत हमरा लोकनिक समय ब्यर्थ भऽ जाइत छल। क्रमश: अनुभव पबैत कतेक केँ जबाब कि देल जाय आ कोना आगाँ बढल जाय ताहि दिशा मे बेसी कार्यरत रहि आइ ई मुहिम भारत तथा नेपाल दुनू देश मे नाम लेल तऽ पंजीकृत छहिये, काजो लेल कतहु-कतहु उल्लेख्य सफलता पाबि रहलैक अछि। सब सँ पैघ सफलता कि छैक जे युवातुर जे सामाजिक संजाल आ प्रवासी मैथिल समाज संग सहकार्य हेतु आगाँ छथि ओ सब एहि लेल प्रण कय चुकला जे ‘दहेज मुक्त मिथिला’क आह्वान मुताबिक “न हम माँगरूपी दहेज लय स्वयं विवाह करब, न हम माँगरूपी दहेज दय स्वयं विवाह करब! न हम अपन धियापुता केर विवाह मे एहेन कोनो तरहक माँगरूपी दहेजक व्यवहार करब। न हम एहेन व्यवहार भेल विवाह मे सहभागी बनब।” यैह मूल संकल्प संग सब कियो अपन मूल संस्कृति आ समाज केँ स्वच्छ बनेबाक मुहिम मे सहभागी होइत छथि। यैह भेलैक दहेज मुक्त मिथिला! जँ अहाँ केँ पसिन पड़य, अहाँ सहभागी होउ, नहि तऽ भने गन्हायल वृत्ति… वा एना कहू जे महकारी-बुधियारी सँ अहीं श्रेष्ठ जीवन जीबि रहल छी, जिबैत रहू। दहेज मुक्त समाज केर प्रतिष्ठा अपन अलग छैक, ओहि मे मुरियारी देबाक अहाँ केँ कोनो अधिकार नहि अछि। जिबू आ जिबय दियौक!!
दहेज विषय साधारण नहि छैक। हमहुं सब बुझैत छी। एक हद तक दहेजक व्यवहार औचित्यपूर्ण छैक, मुदा मात्र व्यवहारिक आवश्यकता केँ पूरा करबाक हद तक। आब व्यवहारिक आवश्यकता यदि महाडंबरी रूप पकड़ैत बेटीवला केँ मड़ौसी बेचबाबय, कर्जाक तर करय, दर-दर भटकाबय… बाकी संततिक भोग छीनय… तखन अहाँ घर मे पुतोहु लक्ष्मी अनलहुँ आ कि कर्कशा से अहीं नीक जेकाँ बुझैत होयब। ओहि लक्ष्मी वा कर्कशा सँ लव-कुश केर जन्म भेल आ कि धुंधकारी आ रावण आदिक जन्म भेल सेहो अहीं ठेका राखू। संस्था अहाँक व्यक्तिगत बात मे कियैक पड़त। जहिना समाज एकटा निश्चित हद तक अहाँक सरोकार संग सरोकार राखत, तहिना कोनो संस्था अपन नियम आ निष्ठा केँ पहिनहि माथ पर राखिकय जतेक संभव हेतैक ततेक सहयोग देबाक लेल आगाँ आओत।
एकटा प्रसंग मोन पड़ैत अछि। एक गोट प्रोफेसर साहेब अपन बेटीक विवाह एकटा बड़का इवेन्ट मैनेजर जमाय सँ घर-देखी, कनियां निरीक्षण, कथा-वार्ता, माँग पर बार्गेनिंग आ बिचौलिया नेगोशियेशन्स आदिक उपरान्त सब बात तय कय विवाह मे करीब १५ लाखक खर्च करैत बेटीक विदाई ओहि मैनेजर जमाय संग कय देलनि। सच-झूठ ईश्वर जानैथ, ओ बेटी आइ सासूर मे बसय लेल तरैस रहल छथि, न लड़कावला घर पैसय दय छथिन, न कोनो माँग, न कोनो बात… बस पसिन नहि अछि, ओ दुनू डिवोर्स लैथ। प्रोफेसर साहेब मैथिल ब्राह्मण संभ्रान्त परिवार, सज्जन लोक… आँखि सँ नोर बहबैत लड़कावला सँ विनती करैत छथि… मुदा अवस्था एतेक नाजूक जे आब अदालत मे दुनू पक्ष अपन-अपन शक्ति लगौने छथि जे कोहुना समाधान निकैल जाय। खुदा-न-खास्ता बात दमुमि केर संस्थापक हमरा लंग पहुँचल, हम दुनू पक्ष सँ वार्ता कय मिलेबाक भरसक प्रयास केलहुँ। दुनू पक्ष हमर बात सँ काफी प्रभावितो भेलाह। मुदा जखन आपसी मतान्तर केँ दूर करबाक प्रसंग एलैक तऽ कोनो एक पक्ष हमरा ऊपर अनावश्यक दबाव बनेनाय पहिले सँ शुरु कय देलनि। बेटावलाक अलगे भाव, बेटीवलाक अलगे भाव! द्वंद्व मे हम कतेक समय दितहुँ? हमहीं साइड भऽ गेलहुँ। बुझारत कएनिहार केर सेहो एकटा सीमा होइत छैक।
कहबाक तात्पर्य यैह जे अन्तिम लक्ष्य अहाँक सेहो समाज सुधार अछि, हमरो सैह अछि। बाट अलग भऽ सकैत छैक। अहाँ केँ दहेजक आवश्यकता प्रतीत होइत अछि, हमरा स्वेच्छाचारिताक। समाज मे हम सब कियो छी। संस्था अपन लक्ष्य संग आगाँ बढि रहलैक अछि। संस्था अहाँक दरबज्जा पर अठबज्जर खसबय लेल नहि गेल। अहाँ सँ अपन स्थाने मे रहैत अपील टा केलक। मानू नहि मानू अहाँ जानू!!
हरि: हर:!!


text:
आजुक समय मे विद्यापतिक प्रासंगिकता
– प्रवीण नारायण चौधरी
परिचय सँ प्रेरणा
विद्यापति – ऐतिहासिक महापुरुष – महाकवि – कविकोकिल – जनकवि – संस्कृत सँ अवहट्ट (मैथिलीक प्राकृतिक रूप) मे रचना करैत आम जनमानसक आवाज बनि गेलाह। विद्यापतिक रचना बाट चलनिहार द्वारा सेहो गायल जाय लागल, पुरुष नचारी तऽ महिलावर्ग बटगवनी बनिकय विद्यापतिक रचना सबकेँ अमर बनौलनि। श्रृंगार रस आ भक्ति रसक संग मिथिला राजा शिव सिंह तथा हुनकर परिवारक अनेको गणमान्य सदस्य, रानी लखिमा देवी आदिक वीरगाथा सबकेँ समेटैत विद्यापति द्वारा अन्य लौकिक-व्यवहारिक पक्ष पर सेहो भिन्न-भिन्न रचना कैल गेल।
विद्यापतिक पदावली सँ प्रभावित संपूर्ण भारतवर्ष मे अन्य-अन्य भाषाक रचनाकार लोकनि सेहो हिनकहि अनुकरण करैत अपन कतेको रचना केलनि आ प्रसिद्धि पौलनि। रविन्द्रनाथ टैगोर सेहो भानुकविक नामसँ ब्रजबुलि मे विद्यापतिक अनुकरण करैत रचना आदि प्रस्तुत केलनि। विद्यापतिक रचनाशैलीक समग्रता आ प्रासंगिकता आइयो मैथिली भाषाक विभिन्न भाषिका बीच तादात्म्य स्थापित करैत अछि। ओ चाहे मुंगेर मे बाजल जायवला मैथिली हो या भागलपुर या मधुबनी-दरभंगा, विद्यापतिक भिन्न-भिन्न रचना मे सब तरहक प्रयोग भेटैत अछि।
वर्तमान युग मे भाषाविद् मैथिलीक अनेको बोली होयबाक बात कहैत छथि, मुदा विद्यापतिक रचना ओहि सब तरहक बोलीकेँ समेटैत देखेला सँ मैथिलीक गंभीर ऐतिहासिकता आ विशालताक परिचय दैत अछि। एतबा नहि, बंगाली व नेपाली सँ सामीप्यता एतेक पैघ अछि जाहि कारण सँ दुनू भाषा मैथिली परिवारक सदस्य प्रतीत होइत अछि। विरोधाभास सेहो प्रकट होइछ जे विद्यापति बंगाली आ नेपाली कवि सेहो छलाह। हिन्दी भाषा साहित्यक विकास मे सेहो विद्यापतिक योगदान केँ महत्त्वपूर्ण मानल जाइत छन्हि। यैह सब कारण सँ विद्यापति एकमात्र सर्वमान्य आ बहुचर्चित व्यक्तित्व सबहक लेल पूज्य छथि, अनुकरणीय छथि।
राष्ट्रवादिताक पोषक
विद्यापतिक दोसर पक्ष, मिथिला राजा शिवसिंह प्रति समर्पित भावना सँ राज्यक सेवा हिनक वीरतापूर्ण पुरुषार्थ हमरा लोकनिक सोझाँ रखैत अछि। वर्तमान युग मे विद्यावान लोक अपन निजी स्वार्थ केर पुर्ति आ धन-मान-संग्रह सँ बेसी लैत देखाइत छथि, एहेन समय मे विद्यापतिक जीवनचर्या सँ प्रेरणा लैत अपन मातृभूमि प्रति सेवाभावना ग्रहण करबाक दोसर बड पैघ प्रासंगिकता स्पष्ट अछि। आजुक विडंबना मे ‘बारीक पटुआ तीत’ प्रतीत होइत अछि। विद्यापति द्वारा अपन राज्य मिथिला तथा राजा शिवसिंह लेल दिल्ली दरबार सँ बौद्धिकताक प्रयोग करैत क्षमादान लेब एक अनुपम उदाहरण प्रस्तुत करैत अछि।
आइ यैह मिथिलाक नहि जानि कतेको विद्यापति दिल्ली दरबार मे उच्च पद पर आसीन छथि, नेपालक राजधानी काठमांडु मे उच्च पद पर आसीन छथि, बुद्धि, बल, विवेक, ऐश्वर्य, सामर्थ्य कोनो दृष्टिकोण सँ किनको कम नहि छन्हि – कमी बुझाइछ जे राजाक इशारा करिते विद्यापति जेना रानी सहित राज्यक अन्य महत्त्वपूर्ण दस्तावेज, कोषादि केर रक्षार्थ १२ वर्ष धरि छुपल पहिचानक संग उत्तरी मिथिलाक विभिन्न भाग मे गुप्तवास करैत सब किछु जोगौलनि ताहि बात सँ वर्तमान पीढी प्रेरणा लैत अपन पहिचानक विशिष्टता केँ भारत तथा नेपाल दुनु भाग संविधान द्वारा सम्मानित कराबैथ। एहि लेल समुचित संघर्ष आ लोकमानस मे जागृतिक प्रसार करैथ।
भगवद्भक्ति – आध्यात्म – स्वाध्याय
विद्यापतिक भक्ति – शाक्त, शैव तथा वैष्णव तिनू संप्रदाय लेल होयबाक तेसर विलक्षण पक्ष आजुक जनमानस लेल अनुकरण योग्य रखैत अछि। के नहि जनैत अछि जे हिनक रचना व भावपूर्ण प्रस्तुतिसँ समस्त लोकमानस प्रभावित होइत छल, तैँ महादेव सेहो छद्मरूप ‘उगना’ बनि भक्त विद्यापतिक चाकरी तक स्वीकार कय लेलनि।
भगवान् भावक भूखल छथि, एहि कहबी केँ उगना भाँग घोंटैत विद्यापति केर टहलू बनि साक्षात् महादेव प्रमाणित केलैन अछि। हमर व्यक्तिगत अनुभव सेहो किछु एहने रहल अछि जे विद्यापतिक गान सँ महादेव केर गान होयबाक महायज्ञ पूर्ण होइत अछि। जँ हमरा लोकनि आइ ठाम-ठाम पर विद्यापतिक स्मृति दिवस समारोहरूप मे मनबैत छी तऽ नहि केवल देवाधिदेव प्रसन्न होइत छथि बल्कि लोकमानस मे सेहो नव उर्जाक संचार होइत अछि आ भाषिक-सांस्कृतिक एकजुटताक विकास होइत अछि।
विद्यापतिक स्मृतिगान आ छूछ आलोचना
हम एहि विरोध मे नहि पडय चाहब जे कियो विद्यापतिक नाम पर कुरूप समारोह करैत छथि आ एहि सँ समाज मे नकारात्मक असर पडैत छैक, लेकिन चेतावनी जरुर देब जे महापुरुषक गान मे कथमपि अभद्रता कोनो रूप मे स्वीकार नहि कैल जाय। मिथिला सब दिन सँ आत्मविद्या केर आश्रयदाता मैथिल केर वास-स्थल रहल अछि, एतय कोनो हाल मे अक्षयधन विद्या छोडि अन्य भौतिकता-आधुनिकताक वयार सँ नग्नता केँ नहि स्वीकारल जाय।
जेना लोक अपना योग्य लगायल जा रहल सिधा मे सँ एक मुठी निकाइल कय सामाजिक-सामुदायिक हित लेल – परोपकारक कार्य लेल अलगे छुटाकय रखैत अछि, जेकरा मुठिया दान कहल जाइछ, तहिना वर्तमान समय मे विद्यापति व समस्त महापुरुषक स्मृतिगान आ समाज केँ नव उर्जा प्रदान करबाक लेल तत्परता सँ कार्य करय। एहि प्रासंगिकता केँ कथमपि अकर्मल आ ढोंगी कोढिया तत्त्व द्वारा तोडय नहि देल जाय।
साहित्य हो – संसार हो, जल, थल, नभ, इहलोक, परलोक – सब बात लेल विद्यापति अकाट्य छथि। हर गाम, हर जगह हिनकर कीर्तिक यशगान आइयो कोनो न कोनो रूप मे विद्यमान छैक। सब केँ जोडैत छथि विद्यापति – सैकडों वर्ष बीतलो पर मिथिला समाज हेतु प्राणतत्त्वक कार्य कय रहल छथि। जेना जनक ओ जानकी, तहिना विद्यापति मिथिलारूपी सनातन सूर्य बनि हम समस्त मिथिलावासी लेल प्राणाधार बनल छथि।
हरि: हर:!!


text:
रामबाबू
नयी दिल्ली । रेलक यात्राकें आओर बेसी सुविधाजनक बनाबय लेल भारतीय रेल देशभरमे रेल नेटवर्क के’ सुदृढ़ करय मे जुटल अछि। हरेक राज्यमे रेल लाइनकें विस्तारकेँ सन्दर्भमे लिखित आंकड़ा संसदमे बुधदिन रेल राज्यमंत्री राजेश गोहेन द्वारा पटल पर राखल गेल। रेल राज्यमंत्री कहलनि कि रेलवे परियोजना सभकेँ पूर होयबाक लेल राज्य सरकारक विभिन्न विभाग आऔर केंद्रीय मंत्रालय सभकेँ जेना भूमि अधिग्रहण, वन आऔर वन्यजीवन जकाँ वैधानिक मंजूरी, उपयोगिता सभक स्थानांतरण आदिकें मंजूरी आवश्यकता अछि। रेलवे बजटमे नव लाइन निर्माण करबाक निर्णय लेल गेल अछि।
बात जँ बिहारकें करी त’ रक्सौल आऔर नरकटियागंज केर बीच ब्राॅड गेजमे बदलल गेल 42 किमी लमगर रेललाइन पर पहिल बेर पैसेंजर ट्रेन चलत। अहिसँ पहिने रक्सौल आ नरकटियागंज केर बीच छोटी लाइन छल, जाहिसँ ट्रेन सभक परिचालन पूरा गतीमे नहि चलि पबैत छल। कोसी केर बहुप्रतीक्षित सुपौल-अररिया रेललाइन केर सेहो आधारशिला राखल जाएत।1602 करोड़ के’ लागत सँ 92 किलोमीटर लमगर नव रेल लाइन के’ तहत 12 नवका स्टेशन बनाओल जाएत। दू टा नव हॉल्ट केर स्थापना सेहो कएल जाएत। अहि नव रेललाइन के’ बनि गेलाक बाद अररिया तक रेल नेटवर्क सँ जुड़ि जाएत।एकर अलावा बिहारमे 34 नव रेल लाइन निर्माण करयबाक परियोजना सेहो अछि।
बुधदिन सरकार कहलनि कि रेलवे स्वच्छ भारत अभियान के’ तहत 2017-18 मे 21 ग्रीन कोरिडोर बनाओलनि। स्वच्छ भारत मिशन के’ तहत भारतीय रेलवे अपन कोचिंग स्टॉकमे जैव-शौचालय के’ बढ़ा रहल अछि, ताकि कोच सँ ट्रैक पर कोनो मानव अपशिष्ट नहि छोड़ल जा सकैS। गोहेन बजलाह कि जैव-शौचालयकें फिटनेस केर लाभक प्रदर्शन हेतु 2016-17 मे छह ग्रीन कोरिडोर कार्यान्वित कएल गएल आऔर 2017-2018 मे 21 कार्यान्वित भेल।
विभिन्न राज्य सभमे नव रेल लाइन परियोजना सभक सूची अहि तरहेँ अछि:-
असम आऔर उत्तर पूर्वी क्षेत्र- 15
आंध्र प्रदेश- 18
बिहार- 34
छत्तीसगढ़- 8
दिल्ली- 1
गुजरात-4
हरियाणा- 7
हिमाचल प्रदेश- 4
जम्मू एवं कश्मीर-1
झारखंड- 1
झारखंड- 14
कर्नाटक- 16
केरल- 2
मध्यप्रदेश- 8
महाराष्ट्र- 12
ओडिशा- 10
पंजाब-10
राजस्थान-10
तेलंगाना- 0
तमिलनाडु- 8
उत्तर प्रदेश- 15
उत्तराखंड- 3
पश्चिम बंगाल- 18


text:
— अरुण कुमार मिश्र।
मिथिला मे भार सांठबाक परम्परा अदौकाल सँ रहल अछि। समयानुसार भार सांठल जाइत छलैक जाहि मे बरियतिया भार, चतुर्थीक भार, बरसाईतक भार, मधुश्रावणीक भार, पुछारी भार, जितियाक भार, चौरचना भार, कोजगराक भार, जड़ाउरक भार दुरगमनियां भार, भड़फोरीक भार छठियारी भार, मुड़नक भार आ उपनयनक भार इत्यादि प्रमुख छल। पाबनि तिहार वा शुभ अशुभ काज मे भार पठेवाक परंपराक रहलैक अछि। भाव केँ यदि फराक राखी त’ भार भेजनाहर पर सेहो ‘भार’ छल, भारिया पर सेहो ‘भार’ छल आ पौनाहर पर सेहो ‘भारे’ छल। सम्भवतः तँ अकर नाम ‘भार’ पड़लैक।
भारमे मुख्यतः दही, केरा, चूडा रहैत छल बाद बॉकी परोजनक हिसाबें बस्तुजात पठाओल जाइत छलैक। खेबा-पीबा के सामग्री यथा- चाउर-चूरा, दही-केरा, पुआ-पकवान, दाइल-तरकारी, खाजा मूंगवा, मर-मिठाई आ माछक भार प्रसिद्ध छलैक।कपड़ा-लत्ता, गहना-गुरिया संग बिध व्यवहारक-सामग्री (श्रृंगार सहित) रहैत छल। दही मटकूूर वा तौला मे आ आन खेबा-पीबाक सामग्री चंगेरा मे पठाओल जाइत छलैक। ताहि दिन केरा प्राय: सभक बाड़ी मे रहैते छलैक तँ केराक प्रधानता भार दिखल जाइत छलैक। भार साठय हेतु केरा धुकल जाइत छल। केराक घौंर ओहिना भार पर राखल जाइत छलैक आ केराक हत्था चंगेरा-पथिया मे सजाओल जाइत छलैक। कपड़ा-लत्ता, गहना-गुरिया आ बिधक सामग्री सब पेटी-बाकस मे पठाओल जाइत छलैक। भार संगे अधिक काल एक टा घरवारिक सेहो पाहुन बनि जाइत छलखिन्, मूूल्यवान सामान रहला पर त’ निश्चित रूपें। खेबा-पीबा के सामग्री त’ परिवारक संग समाज सब लेल अबैत छल, तहिना लोक सब भारक सामग्री मे किछु अपना तरफ सँ मिला कय समाज आ कुटुम्ब के बिच यथासाध्य खूब नीक भोजो करैत छलाह जाहि सँ जशो भेटैत छलैन्ह मुदा त्रुटि भेला उतर खिद्हांसो ओहिना होइत छलैक।
कलांंतर मे भार पठेवा मे कुटुम्ब वर्गादि मे देखौंस आ वर्चस्वक प्रवृति पैेेसैत गेलैक। ज्यों मधुश्रावणीमे २१ टा भार अएलैक त’ कोजगरामे तिनका ३१ टा भार संठवाक होड़ लगलैक। एहि तरहें लोकक माथ पर बोझ रहैत छलैक। कतेक ठाम त’ भार देखि घरबैया हदमदा जाइत छलाह। घर मे भार रखबाक जगह नहि रहि जाइत छलनि। एहनो देखल गेलैक जे असन्तुष्ट हेवाक कारण भार वापसो क’ देल जाइत छलैक। एहि तरहक व्यवहार सँ कुटुम्ब वर्गादि मे झगड़ा झंझटक स्थिति उत्पन्न होयब स्वाभाविक छैैक।
आजुुक समय मे भार ल’ के जेनाई नै त’ भरिया के पोसाई छैक, नहि पठेनिहार के आ नहि पवनिहार के। अस्सीक दशक सँ मजदूूर वर्गक अतिशय पलायन भेला सँ भरिया भेटब कठिन भ’ गेलैक तखन भरियाक अभाव मे अन्यान्य साधन सँ भार पठाओल जा लगलैक मुदा ई आब बिधे तक सीमित भ’ रहि गेल छैक। अकर प्रमुुख कारण एक त’ भरियाक अभाव आ दोसर लोकक परदेसी हायब थिक संगहि आब देेब लेबक भावना मे सेहो कमी देखल जाइछ। कुनु भी अवसर पर भार सांठब त’ सही मे पैघ भार छलैक, पाईक खर्च संग नाना प्रकारक परेशानी आ तरद्दुत। मुदा, लोक सामाजिक प्रतिष्ठा लेल भार संठैते टा छलाह। जे जतेक बेसी भार संठैत छलाह, हुनका ओतेक बेसी प्रतिष्ठा समाज मे आ भार प्राप्त करय वला सेहो ओतवे गौरवान्वित महसूस करैत छलाह, हुनको समाज मे बेेस प्रतिष्ठा भेटैन जे फल्लां बाबू के बड्ड लगहर कुटुम्ब भेटलनि अछि।
जेहन अवसर तेहने भार रहैत छल वा कही सकैत छी जेहन सामर्थ्य तेहन रहैत छल। गरीबो-गुरबा कोनो अवसर पर एक्कौ-दू टा भार अवश्य संठैत छलाह, धनिकक त’ कोनो लेखे नहि छल, सए-सए वा ओहियो सँ बेसी भार संठैत छलाह, प्रतिष्ठा लेल, तहिया भरियो भेट जाइत छलनि, बेरोजगारी रहैक आ समाज मे हुनक दबदबा छलनि, आब त’ पाईयो पर भरिया भेटब बड कठीन अछि।
भरिया के सम्बन्ध मे इहो देेखल वा सुुनल अछि जे भरिया भरि रस्ता जे खेबा-पीबाक सामग्री मोन होय से खेबे करय, संगहि भार पहुंचेला पर सेहो लोक ओहि भारक सामग्री मे सँ भरिया के खुओबैथ छलाह। भरिया खौकार होइत छल, बुझु त’ आधा भार प्राय: ओकरे नसीब होइत छलै। जयबा काल भरिया के बिदाई सेहो भेटैत छलैक। सुनल अछि जे भरिया दही के अनरनेबा के फोंफी लगा रस्ता मे पीब जाइत छल आ ओहि मे फोंफी सँ पानि भरि दैत छल जाहि सँ दही केर छाल्ही पुुन: अपना स्थान पर आबि जाइत छलैक। एहना सन स्थिति मे भार संठनिहार के बड़ बदनामी होइत छलैन्ह। भरिया के गाम मे प्रवेेश करैते लोक पुछि लैैत छलखिन जे कोन गाम सँ भार ऐलैक अछि आ किनका ओहि ठाम जेतैैक? भरिया के नाम कहला पर ओकरा सही बाट बतबैत छलखिन मुदा कतेको गाम मे असमाजिक तत्व सब भरिया के बड्ड उछन्नरि करैत छलखिन, पुुछला उतर सही बाट नहि बतबैत छलखिन। कतेक गोटे झुठि बाजि अपने ओहि ठाम भार राखि लैत छलखिन। अतबे नहि, बाट मे गामक उचक्का छौरा सब सेहो हेंज मे भरिया सभहक पछोड़ ध’ लैत छलैैथ आ पाछू स’ खाय वला सामग्री चोरा क’ निकालि ल’ जाय जाइत छलैैथ। एहि मे ओ खूब आनन्दक अनुभव करैत छलैथ। कुटुम्ब, गाम आ गामक लोक के नीक बेजायक परिचय भरिया मुँहे बुझबा मे अबैत छलैक।
बाद मे जखन समाज मे भरिया भेटब कठीन भ’ गेलै त’ लोक सब भारक नाम पर कैंचाक लेब देब सेहो शुरू केलाह। भार परम्पराक शुरूआत कहिया भेल, कोना भेल से त’ इतिहासक शोध के विषय अछि। पहिने कुटुम्ब वर्गादि दु चारि कोस के दूरी पर छलखिन मुदा कठिनाह रस्ता, कच्ची सड़क आ आवागमन के साधनक अभाव, अकर प्रमुुख कारण रहल हेेतैक। अही लेल लोक पहिने दुर सम्बन्ध नै करैत छल। एक बात आओर उल्लेखनीय अछि जे लोक सब भारक माध्यम सँ अपन निर्धन कुटुम्ब-परिवार, खासकय बेटी के खूब अन्न-पानि आदि मदति पहुंचबैत रहथिन्ह।
मिथिला मे भारक परंम्परा बड पुरान आ व्यवहारिक अछि। बदलैत परिस्थिति आ देखौंस सँ एहि परम्परा मे विकृति आबि गेलैक। लोक मिथिला सँ अप्रवासी होइत गेला, भारक नाम पर कैैंचाक (नकदीक) अदान प्रदान के चलन बढ़लैक, लोको के याह सुुभितगर लगलनि। कैंचा ल’ अपन पसीनक चीज वस्तु,अपने कीनय लगला। दुरस्थ आ अति व्यस्त हेवाक कारण कुटुम्ब वर्गादि मे आपकता सेहो कमे भेल जा रहल अछि। भारक भार सँ मुक्त होएब समयक माँग छैक से दृष्टिगोचर भ’ रहल अछि। परम्परा स्नेह, प्रेम सौहार्द आ आपकताक परिधि मे होइछ तखने नीक मानल जाइछ। अस्तु।
.


text:
सोमवार, 18 अक्तूबर 2010
....डाला डूली घर करू....
जे ककरो कोनो होश रहै छै ?" तहिना आरोप आ प्रत्यारोपक दौर चलि रहलैये । सत्तरि हजार करोड रुपया कोनो कम नंइ होइ
छै। एत्ते मे त' कैक टा कल्याणकारी योजना के कैल जा सकै छलै । राष्ट्र मंडल खेल क' क' बांहि पुजेला स' की भेटल ? कोन तमगा ? यैह जे हमरा लोकनि अंग्रेजक सबल ग़ुलाम छी ? एखनो गोरका मुंहबला बानर के बनर नकल करैमे हमरा लोकनि गौर्वान्वित अनुभव करिते छी ! ई हमरा लोकनि के जीन्स मे मिझ्झड भ' गेल अछि । अंग्रेजक कि पश्चिमी देश जेना
करत, हमरो लोकनि ठीक ओहिना करब । जखन ग़ुलाम रही तखनि त'अंग्रेजे जेकां मुंह टेढ क' क' हिंदी नामक उच्चारणो करैत रही । फलस्वरूप, राम भ' गेला रामा---आ कृष्ण भ' गेला कृष्णा । अंग्रेज गेल। तकरो साठि साल भेलै । एत्ते दिन मे त' सब चेत जाति अछि---हमरा सब कियै अंग्रेजक दाढी कुडियेबा लेल एना धत-धत करैत रहै छी ?
रविवार, 17 अक्तूबर 2010
विजयादशमी आ हमर कामना !
कामना !
आजुक दिन बाबाक ई पांती " यश-अपयश हो,लाभ-हानि हो सुख हो अथवा शोक,
सभ सँ' पहिने मोन पड इछ, अपने भूमिक लोक ॥"आइ ई दू पांती बेर-बेर मोन पडि रहल अछि। ओना मोन त' ओहो पडि रहला अछि । रौद मे खक्सियाह भेल मुंहक त्वचा पर दू टा भाला कि दू टा ज्वाला सन दिपदिपाइत आंखि देने अहांक अंतर्मन तक के वेध दै बला किरण जी ! कहलखिन---"किंतु मैथिली का तो केवल मैं ही एक मात्र आधार : मेरे बल पर ही अब तक है इसमे जीवन का संचार ।" ओ त' असकरो भारी पडलखिन....हमरा सब त' छी दस समांग । आ सुकुर अछि जे आब हमरा सबहक संग टेक्नोलौजी अछि, जे बड पावरफुल अछि । तैं " कामना--शुभ कामना ! "
हाथी एला...हाथी एला...
स्तरक ट्रेनिंग आ प्रैक्टिस के सब सरंजाम रहै...जमि क' खेलेलक...जीतल--हारल...नव-नव हीरो बनल...वर्षक हीरो जीरो बनल...हरे-हरे क'क'अपन देश जाइ गेल । ने ककरो सांप कटलकै...ने ककरो कुकूर। ने ककरो डेंगू भेलै ने पाकिस्तानी आतंकवादी सब बुते किछु कैल भेलै । मार्क फनेल कि अपराधीक देश अष्ट्रेलिया, कि टुट्पुंजिया देश ब्रिटेन के
अपन मुंह सम्हारि क' बजबाक चाही। अंग्रेज घरानि एखनंहु एत' अबैये आ अपन राजक खुमारी मे डूबि जाइत अछि...से कोनो नीक बात नंइ छियै। कोनो रानी कि राजा के भारतक राष्ट्र्पतिक सामने किछु करबाक कोनो अधिकार नंइ छनि...क्वीन औफ इंग्लैंडक कोन कथा हुनकर बापो के नंइ !
शुक्रवार, 15 अक्तूबर 2010
अही लेल छलंहु हताश....?
कोनो चर्च के अइ असार संसारके त्यागि चल जाइत रहला...रवींद्र भाइ छथि....अहां जँ' पूछब कत' छथि ? त' हम कहब जे दिल्ली मे। आब ई नंइ पूछि बैसब जे कोना छथि ? हुनका सं' भेंट भेना कैक दशक भेल । हय रे जयदेव बाबू ! रहितथि त' बगल मे बैसल लोकक कानमे कहने रहितथिन...." साकेतानंदो मूल रूप स' पुरैनियें के ने ....? मुदा बाबू दम छैक.... रवींद्रभाइक कैक टा अभूतपूर्व रचना छै, जकरा दरभंगा-पूर्णियाँक त्वंचाहंच सं' तोपल नंइ जा सकैत अछि। यैह त' छियै अक्षरक कमाल...साहित्यक जादू! आई ने गोलैसी..षड्यंत्र..ओझरी आदि-इत्यादि क' क' अहां दबा देबै...मुदा जं'रचना मे दम रहतै त' कत्ते दिन दबेबै आगि के?
रविवार, 10 अक्तूबर 2010
एतेक रास बात--- कतेक रास बात !
6ड
6
6धि
सोमवार, 16 अगस्त 2010
आम जन
ग्लोबल वार्मिंग अथवा प्रकृतिक संग भेल अत्याचारक कारणें किछु तेहन प्राकृतिक आपदा सब आबि रहल छै जे अहि पर कोनो अंतर्राष्ट्रीय स्तर पर विचारक तत्काल जरूरति छै । ओना टेढी मे पाकिस्तानक जबाब नंइ छै, मुदा एखन सब किछ
बिसरि क' भारत के पडोसियाक धर्म निभेवाक चाही--आ पाकिस्तानक बाढि पीडित जनता के काहत मे राहतक वस्तु जात ल' क' ठाढ हेबाक चाही । मुदा एत' एकटा फ्यौ छै । पाकिस्तान सरकार अंतर राष्ट्रीय समुदाय के पछिला दिन आयल भूकंपक समय तेना ठकने छै जे क्यो हठें सहायता दइ लए तैयार नंइ होइ छै । फेर ककरा देतै ? सरकार के,
पार्टी के कि सेना के... आ कि लश्कर,हूजी सन छद्म संगठन के ? फेर अहि 'इम्दाद'के पाकिस्तानी सबहक मुख्य
"टाइम-पास" भारतक संग लडाइक तैयारी मे नंइ लगा लेतै तेकर की गारंटी ?पाकिस्तानी सरकार आ अंतृराष्ट्रीय
बिरादरीक उपेक्षा मे मरि रहल छै पाकिस्तानक आम-जन । अइ 'मेस' के लाभ पाकिस्तान मे सरकारी सह पाबि क'
फल-फूलि रहल आतंकवादी संगठन सब उठा रहल हुए त' कोन आश्चर्य ! हमरा त' लगैत अछि जे पाकिस्तानक
लोको के यह मार-काट,उठा-पटक चाही । तैं ने जरदारी सनक लोक सत्ताक शीर्ष पर बैसल छै !
सोमवार, 9 अगस्त 2010
" किछु नंइ-- कहां किछु !"
चर्वित-च्रर्वण सन लगैत अछि । ककरा कहबै...के पतियैत....अहांक हाथ साहित्य रचैत-रचैत पं.गोविंद झाक हाथ
कियैक ने बनल जाइत हो....जत'पद...पाइ...आ प्रतिष्ठा के सवाल हेतै त' वैह....विभुती नारायण सिंह सनक
लोक भैंस चांस्लरो (वाइस चांसलर )बनल रहत--- भले सब महिला लेखिका के खुले आम " छिनारि" कियै ने कहथुन
हमरा त'इहो आश्चर्य होइये जे "सिंह साहेब" अपन लेखिका पत्नी के की बुझै छथिन...वैह...छिनारि ?
इम्हर अल्पसंख्यक (कियैक मुसलमान कहियै !) वोटक राजनीति मे बंग्ला लेखिका तस्लीमा नसरीन के पूबक प्रसिध्ध देश
'भारत दैट इज इंडिया' सब धर्म निरपेक्षता घोसडि गेल सन लगैत अछि । कारण मात्र एकटा--आधुनिक शिक्षा मे पढल-
गुनल लोक कोनो धर्मक संकीर्णताक विरोध त' करबे करतै ? इस्लामी कट्टरपंथी के की चाही । तस्लीमा नंइ, डा.तस्लीमा
दर-दर के ठोकर खा रहल छथि, आ बुध्धिजीवी, खासक' बंगालक ओ जुझारू बुध्धिजीवि ब्राजीलक मुद्दा त' उठा सकैत
छथि...एत' त' मामले दोसर छै । धुर मर्दे! अहू सबमे क्यो पडय ? नंदीग्राम की पूरा जंगळ महाल मे की भ' रहल छैक क्यो कहिसकै अछि ? ममता, बुध्धदेब,की के ? तैं किछु नंइ...कहां किछु !
मंगलवार, 6 जुलाई 2010
आऊ, पाकिस्तान-पाकिस्तान खेलाइ !
जेहन द' सकैत अछि से हिटलरक प्रसिध्ध प्रसार मंत्री गोएबल्सो ने द' सकै छला ,ओहो लजा जैतथि । सब जनै छै जे जमात-उ-दावा लश्करक मुखडा छियै, जकरा सब साल पाकिस्तान सरकार लाखों नंइ करोडों टाका दैछै । ई संस्था नाम कर्म क' क' पछिला बीसो साल स'ओ अमेरिका आ भारत मे अनवरत आतंकवादी पठ्बैत रहल अछि। खाइ लए नंइ छैक; तेन किम ? अणु बम बनबैक
क्षमता छैक, चीन आ कोरियाक कृपा स' अणु बमक नीक भंडार छैक । भारतक कोनो शहरके मारि सकै बला मिसाइल । एतबे
नंइ ओकरा चलेबाक दुस्साहसो छैक...भलें तकर बाद देश जर्मनी जेकां मलबा कियैक ने बनि जाय । पाकिस्तान मे भारतो स' सस्ता मनुख्खक मोल छैक । अपने आत्म्घाती दस्ता बनेबाक बाकायदा ट्रेनिंग दियेलकै, आब वैह सब अपनो देश मे दोसर विचार धाराक लोक के मारै छै त' कोन बेजाय करै छै ? आब मियाँक जूती--मियेंक सर !
बुधवार, 26 मई 2010
बुधवार, 19 मई 2010
किछु अकारण नंइ !
चलै छनि । अहि युग मे दर्शनक आन जे कोनो पक्ष स्पष्ट नंइ हुए, मुदा 'कार्य्-कारण सिध्धांत' धरि एक दम स्पष्ट छैक इस हाथ ले, उस हाथ दे ! बड़-बड जनके भांसल जाइत देखने छियनि। हामर माथ मे माया चक्कर काटि रहल अछि। मनुषयक बनाओल पैसा, हमरा सबहक मनःस्थिति के कोना प्रभावित करैछ ? ओकरा में कोन गुण छैक ? यैह ने जे ओ किछु सुविधाकीन सकैत अछि...ओहो सब नंइ, मात्र किछु ? देख' हौ महादेव, तखन कियैक भरि जीवन ओकर तावेदारी ? पाइ रहने अहाँ ओकर भोग क' लेब तकरो कोनो गारंटी नंइ...घर बना क' रहि लेब; सेहो जँ लिखल हैत,तखनंहि । सेहो हैत सब किछु समये पाबि क'ने यौ ? तैं बेसी रौह बचवा जेकाँ तडफडाबी नंइबेसी।...अधिक लोभ बगुलबे किन्हा,छन मे प्राण स्ररग चल गिन्हा।' हेबाक पूर्ण संभावना! तैं ओतबे खाइ जे जुरय,रुचे आ पचे । अपन अहि सब
सिध्धांत सब पर चलि क'हम कहियो पाछतायल होइ एहन बात नंइ । हमरा जनैत सब के सांसारिकता निमाहैक सेहो किछु
सिध्धांत होइ छैक किंबा हेबाक चाही...आ कि नंइ ?
रविवार, 9 मई 2010
ह्मरअपराध,हुनक नहि दोष !
कह्ब ह्मर संगे अत्याचार हैत । हम मन मसोसि क’ अपन देश भक्ति आ देश प्रेमक गला मोंकै मे लागल रही । सत्य ज’ पूछी त’ कंप्यूटर किनलाक डेढ बर्खक बाद हम बी.एस.एन.एल.क डाटा कार्ड लेने रही जे कोनो ‘मोदी,तोदी, बाटा ,टाटा के पाइ देबा स’नीक सरकारी बी.एस.एन.एल.के पाइ दियै । मुदा दू साल स’ ई हाथीक दांत बनि
गेल छल । पछिला दिन ओकरा स’ फारकती पायल । आब कने सुस्ते शी, कनेक्शन त’ रहये ! ई बिहारे नंइ पूरा देश मे, सबतरि काज करत। ई अपना आप मे बहुत सुख
पहुंचबैला तथ्य अछि । कत’ सुदूर देहातक, कोसिकन्हाक नौह्ट्टा आ ओत’ इंटरनेट ? की आश्चर्यो ? अर्धंग डाक्तर (स्व.डाक्टर अर्धेंदु शेखर घोष) किंबा डा. मकुर्जी (मुखर्जी) कि अपन सुपति नाथ घोष स’ ज’ पुछितियनि त’ यैह कहितथि....” उरे बाबा ! की आश्चर्यो ? लेकिन यथार्थ मे स्थिति यैह छै । मोबाइल, इंटरनेट स’ दूरी जत्ते घटलैक अछि, मोनक, स्नेह्क ओतबे कमी, आपकताक त’ सर्वथा लोपे भ’ गेलैक अछि। सबहक मूल्यांकन ओकर गुण अवगुण स’ नहि, ओ कोना येनकेन प्रकारेण,
अहांक काज क’ सकैत अछि, अहि पर निर्भर छैका
सोमवार, 15 मार्च 2010
ओस्तादी खिस्सा
सोना बनेबाक तरीका बता देलकै। दोसर दिन राजा दरबार मे भिश्ती स' पुछलकै अहां हमरा राति चिन्हलंहु नंइ ? राति त' अहां सब बता देलंहु ?" भिश्ती जबाब देलकै जे राति अहां राजा नंइ छात्र जेकां विनम्र रही तैं बता देलंहु। कोनो शिक्षा बिना विनम्र बनने न
ंहि भेटि सकैत अछि।"
गुरुवार, 11 मार्च 2010
जीबी त' की की ने देखी
त' "मुखिया_पति" जेकां नेपथ्य मे पुरुखे रहतै। मुदा तेना साइकिल आ ड्रेस बंटवारा, मंझनी त' दस हज़ारक पुरस्कार बंटा रहल छैक्__तैं स्कूल आब बच्चा
नंहि छोडै छैक। शहरी छौंडीक मोकाबलामे देहातक लडकी सब बेसी सचढ, बेसी पढाक सब निकललैये। तैं बेसी दिन तक मुखिया_पतिक बोलबाला नहि रहैबाला छै। अबै बला बिहारी कि हिन्दुस्तानी लडकी सब कथुक भार अपन हाथ मे लै लए जा रहल छै। अपन कि गांव समाजक के कहे...देशक भार सम्हारै लए खोपा आ आंचर बान्हि रहल छैक। आकाशवाणीक चाकरी मे वर्षों हम महिला अधिकारीक अधीनस्थ काज केने छी। शायदे संजोगे क्यो एहन महिला अधिकारी भेटल जकर निर्णय खराब लागल हुए। आ कोनो संकट मे...? मैडम सबहक हाथ मे सत्ता रहने अहां बहुत चैन स' नौकरी क' सकै छी। काज मे फांकी, काज स' फरार रहब, काज नहिं करब...अड्डा बाजी... राजनीति आदि कैक टा लफडा__टंटा स' अनेरे अहां आ अहांक औफिस बांचल रहत । तैं 33 प्रतिशत महिला आरक्षण स' हमरा बड आशा अछि। हमरा महिलाक अधीनता सदिखन अधिक ह्यूमेन लागल अछि।
बुधवार, 10 मार्च 2010
दैया कहां गए वो लोग !
दैया, कहां गए वो लोग ?
लोक के बूझल छैक, जे अंग्रेजक आधिपत्य रहितो,राजा_महराज सब दिन कला,
संगीत आदि के संवर्धन केलकै।ओइ लए खर्च केल कै। मुदा,कैक टा एहनो राजा_महराज भेलैये जकर मूर्खता के सेहो नंहि बिसरल जयबाक चाही। अहिना एक टा घटनाक चर्च स्वर्गीय उस्ताद हाफिज़
अली खाँ अपन संस्मरण मे केलनि, जे पढि क’ “महाराजा औफ ग्वालियर, लेफ्तिनेंट जेनरल सर जौर्ज
जिवाजी राव सिंधिया” (स्व.माधव राव सिंधियाक बाप) आ ओहि घराना द्वारा देशक संग कैल गेल गद्दारी मोन पडि अबै छै। सिंधिया ज’ अंग्रेज के खबरि नहि करितथिन त’ झांसीक महारानी कालपी पहुंचि क’ तांत्या टोपे स’ भेंट करितथि। फेर जगदीशपुर जा क’ हिनका लोकनि के बाबू कुंवर सिंह स’ भेंट क’ अंग्रेज स’ लोहा लेबाक रहनि। मुदा झांसीक रानी( जे बेर_बेर अंग्रेज के कहैत एलखिन “ मैं अपनी झांसी नहीं दूंगी “ )के घोडा एक टा नाला टपै काल खसि क’ मरि गेलनि आ पछोड धेने अंग्रेज सैनिक महारानी के मारै मे सफल भेल। उस्ताद हाफिज़ अली खाँ संग कैल गेल अपमान के अही परिप्रेक्ष्य मे देखल जयबाक चाही। जिवाजी केहन अंग्रेज भक्त रहथि से अहि घटना किंबा हुनकर नामक आगां लागल “जौर्ज “ नाम स’ स्पष्ट भ’ जाइत अछि। इहो सत्य जे उस्ताद के एहन राजाक छत्रछाया मे नहि रहबाक चाही जेकरा शास्त्रीय संगीतक कोनो ज्ञान नहि हुए आ जत’ अहि कोटिक गुणी के दरबारी_विदूषक बूझल जाय। मुदा उस्तादक सामने कोनो विकल्प नंहि रहल हेतनि। अही बीच जिवाजी रावक बियाह भेलनि। नव महारानी विजयाराजे (स्व.माधव राव के माए) के संगीतक सौख रहनि । उस्ताद आ हुनकर गुणो द’ बूझल रहनि। ओ अपन महाराजक लग अपन इच्छा प्रगट केलनि आ लगले उस्तादके नव महारानीके सितार सिखबैक हुकुम भेटलनि। आब साठिक अमलके उस्ताद के ‘उषाकिरण पैलेस’ तक ल’ जाइ लए एकटा रथ जेकाँ बैल गाडी आब’ लागल।
आब ओइ पर ओ रोज किलाक गेट धरि जाथि। ओहि ठाम स’ ‘उषा किरण पैलेस’ जत’ नवव्याहता महारानी विजयाराजेक सौख कोनो एक्केटा त’ रहनि नंइ। जिवाजी अंग्रेजक कत्तेटा बेलचा छलखिन ; कहिये आयल छी। तैं महारानीक ‘लेट नाइट’ पार्टीक चलते अधिक दिन त’ उस्ताद ए.डी.सी.क औफिस मे घंटों बैस क’ वापस अपन डेरा आबथि जाहि मे तीन घंटा लगनि। महारानीक संग हुनकर दू टा सखी_सहेली जे बाद मे लेडी जाधव आ लेडी पाटनकर के नामे जानल गेली, सेहो सितार सिख’ लगली। ई तीनू भी.भी.आइ.पी के योग्य सितार बनबबैलए उस्ताद हाफिज़ अली खाँ साहेब मिरज गेला। जतुक्का हाजी अब्दुल करीम खाँक बनाओल सितार विख्यात रहै। ओही ठाम स’ सितार आ तानपूरा बनि क’ आयल। तीनूक विधिवत तालीम हुअ’ लागल। दूनू लेडी जाधव आ पाटनकर के त’ मासे दिन मे बुझा गेलनि जे आन जे किछु सीखी की नंहि, संगीत धरि हुनका लोकनिक वशक बात नंहि छनि।
दुनू सासुर गेली आ दुनूक सितार नैहरेक पैलेस कि कोठीक देवाल स’ जे लटकल सॆ लटकले रहि गेल।
विजयाराजेक सितार किछु दिन तक बजैत रहल से अहि लेल नहि जे जियाजी राव के शास्त्रीय_
संगीत स’ प्रेम भ’ आयल रहनि। ओ त’जीवन भरि अंग्रेजी राज_रियासतके झलिबज्जा छला आ
जावे जीला, सैह रहला। विजयाराजे जैंकि ठाकुर चन्दन सिंहक भतीजी छली। गुणीक लोकक बेटी
छली त’ पता छलनि जे भाग्य कि सौभाग्य, हुनका किनका स’ त’ स्व. उस्ताद हाफिज़ अली सन
गुरू स’ सिखबाक अवसर द’ रहल रह्नि। अस्तु, कोनो तरहें, दस_पांच दिन मे एक बेर महारानी आ
सितार के भेंट होइ। अधिक खन महारानी के बिच्चहिं मे काजें, जाए पडनि। अधिक काल ओकर कारण बनावटी, स्त्रीयोचित, महारानीका मूड_स्विंग होइ।पैदल जाइत_अबैत बुजुर्ग उस्ताद के बड कष्ट होनि। जखनि कि जिवाजी रावक गेराज मे मर्सीडीस,पैकार्डॅ आ कैडिलैक के कतार लागल छलनि। सहजंहि उस्तादके ओ रथनुमा बैल गाडी स’ उपरोक्त मोटर गाडी सब अधिक आराम देह आ सम्मानजनक लागल रहनि। उस्तादक ई आकांक्षा जनिते जिवाजीराव के लेसि देलकनि। तुरंत अपन ए.डी.सी.के बजा क’ उस्तादक डेरा पर चारि घोडा स’ खींचल जाइ बला एक टा तोप गाडी पठेलखिन आ हुकुम भेलनि जे गाडीक छत पर उस्ताद के बैसा क’ पहिने हिनका थाटिपुर ल’ गेल जाय आ तकर बाद हिनका आर्मी परेड ग्राउंड ल’ जा क’ घोडा के फुल स्पीड मे दौडायल जाय। तहिना भेल। संगीत_साहित्य्_कला_विहीना” जिवाजी रावक यैह बुडिपना(इडियोसिंक्रेसी) रहनि । गुणी के हास्यास्पद बनायब। ओकर मखौल उडायब। समय बीतैत गेल । विजयाराजेक मोनमे सेहो संगीत की गुणी कि गुरू लेल, कोनो खास आदर नंइ रहनि। ई देख उस्तादक मोन खट्टा भ’ जाइन। अधिक काल ओ सीखै स’ बेसी एम्हर_ओम्हरक गप्प करथिन। तरह_तरह के हुकुम देथिन। फरमान सुनबथिन। एना
और्डेर करथिन जे दस लोक मे उस्तादके अपमानजनक लगनि। अहिना एक दिन विजयाराजे कहखिन जे__’आइ हमरा राग विहाग सिखाउ !” उस्ताद अजीब पेशोपेश मे पडि गेला।भोरक समय छलै आ ओम्हर महारानीक हुकुम छलनि “....राग विहाग....ऐखन..ऐखन....सिखाउ !” साठि स’ बेसी के बुज़ुर्ग ,
उस्ताद, ग्वालियर घरानाक संस्थापक, शास्त्रीय संगीतक शलाका_पुरुष, बहुत सकुचाइत, महारानीके जे किछु कहलखिन से हुनके शब्द मे प्रस्तुत अछि__” हुज़ूर, ये रात की रागिनी है और इस वक्त ये सो रही है। इसको दिन के वक्त जगाना ठीक नहीं है। खादिम हुज़ूर का ग़ुलाम है। हुज़ूर जब भी चाहेंगे ये ग़ुलाम को कभी भी रात के वक़्त आने के लिये हुकुम करें तो ये ग़ुलाम हाज़िर होकर हुज़ूर को राग विहाग कि तालीम नज़र कर देगा।“
ई घटना अपन महाराज के सुनबैत महारानी संगीतक तालीम आ उस्तादक अनुशासनक प्रशंसा करैत कहने रहथिन मुदा जिवाजी राव के फेर लेसि देने रहनि। ओ लगले अपन मिलिट्री सेक्रेटरी कर्नल सूर्या
जी राव सुर्वे के बजा क’ उस्ताद के सबक सिखबैक आज्ञा देलखिन। उस्ताद ‘उषा किरण पैलेस’ के बरसाती मे घंटों ठाढ रहलाक बाद मिलेट्री सेक्रेटरीक औफिस मे बजाओल गेला। कर्नल सुर्वे जोर_जोर स’ गरियेलखिन आ ‘नमकहराम’ ‘कमीना’ ‘बेइमान’ कहैत धमकी देलखिन जे महारानीक हुकुम नंइ मान
_बाक अपराध मे हुनका ग्वालियर रियासत स’ निकाललो जा सकैत छनि। ई सूनि बुज़ुर्ग उस्तादक ई
दशा भेलनि जे बहुत प्रयत्ने ओ ‘उषा किरण पैलेस’ स’ विदा भेला। ओत्त’ स’ ‘जय विलास पैलेस’ के
गेट तक एला आ फेर टांगा स’ अपन घर।ओइ दिन, अपन हित_अपेक्षित शागिर्दक सामने छोट नेना जेकाँ कनैत बुज़ुर्ग उस्ताद, सबके भीतर स’ हिला देलखिन । ओही दिन विजयाराजेक संगीत_शिक्षाक इति_श्री भ’ गेलनि।
****
मंगलवार, 9 मार्च 2010
शनिवार, 6 मार्च 2010
रविवार, 14 फ़रवरी 2010
सिधमूंहां केमुंह....?
अमेरिके मे गाडल रहै छै, भ' सकैत अछि तौं चिकडल हुए। मुदा मास दिन स' नीक अखबारबाज़ी भेल, फेर बच्चनजीक "मधुशाला" के हुनकर महानपुत्र सस्वर गाबि ई कहखिन जे मन्दिर_मस्जिद त' दुश्मनी
करबै छै, मेल त' मधुशाले मे होइ छै, ओइ दिस स' महानकलाकार इंतजार हुसैन छला जे फैज़ के नज़्म "ये दाग़__दाग़ उजाला" सुना क' ई बता रहल छला जे शांति के आशा नहि छोडबाक चाही....की काल्हि
सांझ पूनाक जर्मन बेकरी मे पाकिस्तानक लश्कर धमाका क' क' जना देलक जे ओकर मंशा की छै ? जाबे तक सांपक मुंह के नीक जेकाँ थूरल नहि जेतै अमन के आशा जखने करब ओ ब्लास्ट क'क' बता देत जे ओकरा की चाही ?
गुरुवार, 4 फ़रवरी 2010
की आश्चर्यो ?
बुधवार, 27 जनवरी 2010
रोजनामचा
हाल मे एकटा टी.भी.प्रोग्राम मे डा. हेतुकर झा कहलखिन जे मैथिल की भारतीय समाजक कोनो भविष्य नहि छैक कारण जे मल्टीनैश्नलक मोताबिक लोक के जीवन यापन कर' पडतै, तैं आब अहि समाज के संस्कृति नंहि रहत। एवरीथिंग इज़ फिनिश्ड। हमरा किछु वर्ष पूर्व भारत आयल फ्रांसिसी दार्शनिक देरीदा मोन पडि अयला। जे अबिते उद्घोष केलनि जे आब साहित्य मरि गेल, उपन्यास लए कोनो विषय शेष नहि रहल, आब कवि की कहता, सब किछु कहल चल गेल अछि। एकर किछुए दिनुका बाद पं.गोविन्द झा जी के हरलनि ने फुरलनि कहल्खिन जे आब मैथिली भाषा नहि बचत। एकर किछुए दिनुका बाद बी।जे.पी. सरकार एकरा मान्यता द' बैसलै।
शनिवार, 23 जनवरी 2010
पुनः प्रयास
ई चारिम बेर ब्लौग लिखि रहल छी। सब बेर लाइन दगा दैत अछि, ब्लौग आधे पर रहि जाइत अछि। पता नहि, अहू बेर पोस्ट हैत कि नंहि। तैं सब के हेलो ! कहैलए ई पोस्टिंग़


text:
पटना । नव वित्तीय वर्ष 2018-19 हेतु राज्य स्तरीय बैैंकर्स कमेटी केर पहिल बैसारमे शनिदिन मुख्यमंत्री नीतीश कुमार बैंक सभकेँ अनुदेश देलखिन कि ओ बिहारसँ पाय लSक दखिन आऔर पछिम राज्य केर नहि पठाओल जाए। ऋण देब’मे तेजी आनी, बिहार के लोक पाय केर पचाएब पसिन नहि करैत अछि। ऋण-जमा अनुपात कम सँ कम पचास प्रतिशत तक त’ आन’य केर प्रयास कएल जाउ।
पांच हजार करोड़ लेब बला सहजता सँ भागि गेल आऔर एतय एक लाखक शिक्षा ऋण नहि भेट रहल अछि। मुख्यमंत्रीक कथन अछि कि विकसित राज्य सभक ऋण-जमा अनुपात एक सए प्रतिशत सँ सेहो बेसी होयत अछि आऔर बिहारक एखन पचासो प्रतिशत धरि नहि पहुंचल अछि। बैैंक सभसँ मोटगर मोटगर ऋण राशि लSक बड़का-बड़का लोक भारत सँ बाहर भागि गेल आऔर बिहारमे गरीब आ छात्र सभकें शिक्षा ऋणमे बैैंक सभ रुचि नहि लैत अछि। जखन कि शिक्षा ऋणमे सरकार अपना तरफ सँ 160 प्रतिशत केर गारंटी देने अछि। छोटका-छोटका लोक सभसँ ऋण वसूलीमे बैैंक कड़गर रहैत अछि परञ्च बड़का-बड़का लोक भागल जा रहलैए।मुख्यमंत्री आगु कहलनि कि बैैंक अपन नीचाकें सिस्टम कड़गर बनएबाक प्रयास करथि।
नव शाखा खुजत त’ हम मोफतमे जगह देब। ग्रामीण क्षेत्र सभमे नव शाखा सभ खोलल जाए। पंचायत सरकार भवनमे बैैंकक शाखा हेतु सरकार मोफतमे जगह देब’ लेल तैयार अछि। बिहारमे बैैंक सभक संख्या बढायब सन्दर्भमे मुख्यमंत्री कहलनि कि देशमे एगारह हजारक जनसंख्या पर एकटा बैैंक होयत अछि परञ्च बिहारमे ई अनुपात सोलह हजार अछि। देहाती क्षेत्रमे जँ कोनो बैैंक अपन शाखा खोलय चाहैत होय त’ सरकार ओकरा मदति करत।
फर्जीवाड़ा कS रहल ग्राहक सेवा केंद्र
बैंक सभक द्वारा जे ग्राहक सेवा केंद्र खोलल गेल अछि ओकर शिकायत बेसी भेट रहल अछि। सामाजिक सुरक्षा पेंशन केर मामिलेमे गरीब महिला सभसँ ग्राहक सेवा केंद्र छह हजार रुपैयाक राशि भुगतान केर कागज पर अंगूठा लगवा कS तीन हजार रुपए द रहलैए। जिला प्रशासन केर बैैंक ई स्पष्ट करय कि ओ किनका ग्राहक सेवा केंद्र केर एजेंट बना रहल अछि। डीएम केर स्तर पर हम ग्राहक सेवा केंद्रक जांच कराएब। सूक्ष्म स्त्ररिय देखभाल नहि होयबाक कारण हमरा सभकें दिकक्ति उठाब’ पड़ैत अछि।
आरटीजीएस महीना धरि बैैंकमे ओहिना पड़ल रहैत अछि।मुख्यमंत्री कहलनि कि बैैंक कर्मी अहि सभ पर गौर करय आऔर समीक्षा जरूर कएल जाए कि सरकार केर तरफ सँ डायरेक्ट बेनफिट ट्रांसफर योजनाक तहत जे राशि आरटीजीएस कएल जाएत अछि ओ बैैंक सभमे अकारण बेस अवधि धरि किएक पड़ल रहैत अछि। स्वयं सहायता समूह सभकें जे बैैंकिंग मदति चाहि से नहि भेट रहल अछि।
बैंकक सुरक्षा केर लSक सरकार गंभीर अछि। अरवल मे बैैंक अधिकारी केर हत्याक चर्चा पर मुख्यमंत्री कहलाह कि पुलिस केर कार्रवाई चलि रहल अछि। जल्दिए पुलिस दोषी के’ पकड़ि लेत। आगु ओ कहैत अछि कि बैैंकक सुरक्षाक लेल राज्य सरकार अपन इंडस्ट्रियल सिक्यूरिटी फोर्स बना रहल अछि।
नोटबंदी केर आरिमे कोन-कोन नोट कतय-कतय पहुंच गेल? राज्य स्तरीय बैैंकर्स कमेटीक बैसारमे मुख्यमंत्री नोटबंदी केर सेहो चर्च अपन संबोधन मे कएलक। आगु ओ कहैत अछि कि ओ शुरुए सँ नोटबंदी केर समर्थक रहल अछि। परञ्च नोटबंदीक आरिमे बैैंक बला नोटक बहुत गरबर खेल खेललक। सोशल रिफार्ममे बैैंक सभक भूमिका बहुत बेसी होयत अछि से अवश्य सोचबाक चाहि।


text:
बिहार सरकार मे उजागर भेल धान घोटाला बहुचर्चित चारा घोटाला जेना मानल जे रहल अछि। चारा घोटाला केर जांच मे पता चलल छल कि चारा स्कूटर आओर साइकिल पर ढोयल गेल छल आओर फर्जी बिल सँ दवा आपूर्ति भेल छल। धान घोटाला मे फर्जी राइस मिल सभक जरिए बड़का घोटाला के बात सामना आयल अछि। प्राप्त खबैर केर मुताबिक फर्जी राइस मिल आओर नकली ट्रांसपोर्टरक नाम पर दोसर चरण के धान घोटाला मे 600 करोड़ सँ बेसी टाकाक धनराशि केर गबन कायल गेल अछि।
धान घोटाला सामना अएला बाद सियासी हड़कंप मचल अछि। एहि घोटाला ल'के एक बरख पहिनो विधानसभा मे बहुत हो हल्ला भेल छल। ओहि समय पटना हाइकोर्ट एहि मामला पर संज्ञान लैत ऐहिक जांच सीबीआई क' सौपबाक आदेश देना छल। मुदा हाइकोर्ट केर आदेशक बावजूद सीबीआई द्वारा कुछ कारण बता एहि मामलाक जांच करबा सँ मना कायल गेल छल। जाहिक बाद हाईकोर्ट द्वारा जांच विजिलेंस विभाग क' ई मामलक सौपल गेल छल। विजिलेंस केर जांच मे पता लागल कि किछु अधिकारी केर मिलीभगत सँ बिहार सरकार क' करीब 600 करोड़ टाकाक चूना लगाओल गेल। अनुमान लगाओल जे रहल अछि कि धान खरीद घोटाला 4000 करोड़ सँ बेसी के भ' सकैत अछि।
अपने क' बता दी एहि घोटाला केर तहत बिहार के 10 जिला सँ कथित रूप सँ कुल 17 लाख मीट्रिक टन धान सँ चाउर (चावल) निकालबाक लेल बंगाल भेजल गेल जे असल मे भेजल नहि गेल। एहि घोटाला मे धान ढुलाई केर नाम पर करोड़ों ताका ट्रक भाड़ा केर रूप मे भुगतान कायल गेल। बुध दिन भेल धान खरीद केर समीक्षा बैठक मे मुख्यमंत्री नीतीश कुमार विभाग क' निर्देश देलनि कि जे भी पैक्स गड़बड़ी क' रहल अछि हुनका सभक खिलाफ कड़ा कार्रवाई जायल जाए।


text:
न्यूज़ ऑफ मिथिला डेस्क. मैथिली साहित्य के एकटा प्रमुख स्तंभ आ साहित्य अकादमी पुरस्कार सँ सम्मानित साहित्यकार श्याम दरिहरे 67 बरखक अवस्था में बीतल राति महायात्रा पर निकलि गेलाह. श्री दरिहरे एखन वृंदावन में छलाह आ निधनक कारण ब्रेन हेमरेज अर्थात् मस्तिष्क आघात बताओल जा रहल अछि.
जनतब दी जे मधुबनी जिलाक बेनीपट्टी प्रखंड क्षेत्राधीन बरहा गामक श्री श्याम दरिहरेक मूल नाओ श्याम चंद्र झा छल, जे झारखंड सरकारमे डिविजनल कमांडेंट पदसँ सेवानिवृत्त भ’ अनवरत साहित्य सेवामे सक्रिय छलाह. श्री दरिहरेकेँ बरख 2013मे कथा संग्रह सरिसो में भूत लेल किरण पुरस्कार, त’ ओतहि चर्चित कथा संग्रह बड़की काकी @ हाॅटमेल डाॅट काॅम लेल बरख 2015मे तिरहुत साहित्य सम्मान आ 2016 में साहित्य अकादमी पुरस्कार भेटल छल, एकर अतिरिक्त श्याम दरिहरेक मैथिली उपन्यास घूरि आउ मान्या, जगत सब सपना आ हमर जन्म किए भेलै हो रामा, कविता संग्रह क्षमा करब हे विद्यापति सहित छह गोट पोथी प्रकाशित छन्हि त’ ओतहि एकटा उपन्यास “ना जायते म्रियते वा “प्रकाशाधीन अछि, एकर अतिरिक्त दरिहरे जीक हिन्दी में सेहो पोथी सभ प्रकाशित छन्हि.
मैथिली साहित्यक एहि सशक्त हस्ताक्षरक निधनसँ साहित्य जगतमे शोकक लहरि पसरि गेल अछि. न्यूज़ ऑफ मिथिला.com परिवार सेहो मैथिलीक एहि विशिष्ट श्रष्टाक प्रति भावभीनी श्रद्धांजलि अर्पित करैत अछि.
समाचार/फ़ोटो साभार : समदिया.com/सोशल मीडिया


text:
वंदना चौधरी।
लिखल मेटल नहि जाय :
ठाकुर सेहब के एकेटा बेटा रहथिन और ओहो गन्धर्व सनक सुंदर और ताहू में खूब पढ़ल लिखल ,संजोग स नोकरी सेहो सरकारी भ गेलैन।
आब त ठाकुर सेहब खूब मोंछ पिजेने रहैथ जे बेटा के विवाह ओकरे सनक सुंदर लड़की स करब।दूर दूर स खूब नीक नीक लड़की के कथा आबय लगलैंन।एक स एक सुंदरी सबके फोटो देखैथ और छंटी देथिन।ओहि सब में जे सबस सुंदर लड़की छल ओकरे स विवाह करबाक नियार भेल।मुदा ओई स पहिने लड़का लड़की दुनु के देखबा के बात उठल।किये त जतबे लड़का पढ़ल लिखल ,ओतबे लड़की।दुनु के रजामंदी जरूरी छल।
एकटा तारीख निश्चित कक देखा सुनि के दिन तय भेल।दुनु पक्ष मंदिर में भेंट घांट करबाक लेल उपस्थित भेलैथ।सब बात तय भेला क बाद लड़की अपन माय के कान में कहलखिन जे हमरा लड़का स किछ बात करबाक अछि एकांत में।लड़की के माय ई प्रस्ताव रखलखिन त सब कियो सहमति देखबैत कहलखिन ठीक छै,आबक जुग में ई कोनो पैघ बात नै,जाउ बात क लीय। लड़की यानी कि रूपा जे नामे अनुरूप सुंदर छेलीह ,लड़का महेंद्र के कहलखिन्ह जे देखु हम अहाँ स किछ कहै चाहै छि ,पहिने अहाँ ई सुनि लीय तकर बाद विवाह के लेल निर्णय लेब।लड़का यानी महेंद्र कहलखिन्ह जे कहु की बात।साहस कक रूपा कहलखिन्ह जे देखु हमरा जांघ पर चरक के दाग अछि और ई बात हम अहाँ स नुका सकैत रही ,मुदा हम विवाह एहेन पवित्र सम्बन्ध के बुनियाद झूठ स नै राखय चाहै छि।
ई सुनिते महेंद्र सन्न रही गेलैथ और बहुत छोट मोन स वापस ओई स्थान पर एलैथ जतय सब बैसल रहथिन।घर आबिक सब बात अपन पिता के सुना देलखिन्ह।ठाकुर सेहब सीधे मना क देलखिन्ह अहि विवाह स।
अगिले दिन एकटा ओहु स सुंदर लड़की पूनम के प्रस्ताव एल और बिना कोनो देरी केने लड़का लड़की के देखा सुनि भ गेल और विवाहक दिन सेहो ओतहि तय भ गेल।ठाकुर सेहब और पूनम के पिता दुनु खूब धूमधाम स विवाहक तैयारी में लागि गेलैथ।
विवाह खूब नीक स सम्पन्न भेल,एकेटा पुतहु रहथिन ते दुरागमन सेहो चतुर्थी के पराते करवा लेलखिन।नव कनिया के आय बासन छूबाक बिध करबै के दिन रहैन।
सासु ननदि सब कियो मदद लेल कहलखिन्ह मुदा पूनम नै मानलैथ और असगरे सब चीज बनबै लेल भन्सा घर प्रवेश केलैथ।सब खूब हँसी ठिठोली नव कनिया संग बाहर बैसल करैत रहैथ और आय की बनेति कनिया तेकर प्रतीक्षा में रहैथ।
कनिये काल में हँसी के माहौल सन्नाटा में बदलि गेल,सब कियो एतबे सोचैत रहैथ जे ई कि भ गेलै ,कोना भ गेलै।पूनम के आधा स बेसी चेहरा झडैक गेल रहैन ,देखबा योग्य सेहो नै रहैन।
महेंद्र माथ पर हाथ लैत बजलैथ ,जे लिखल मेटल नहीं जाय यौ बाबूजी।
✍ ✍ वंदना चौधरी


text:
समाजरूपी गाड़ीक दू पहिया थिकैक महिला आ पुरुष। अपन मिथिलाक कइएक विषय पर महिला लोकनिक सहभागिता सही मे बड कमजोर अवस्था मे रहैक। लेकिन अन्डर करेन्ट मे मिथिला महिला समाज केकरो सँ कम नहि छलीह, छथि वा रहती – ईहो सच छैक। तखन हुनका सब केँ आगाँ आनब केना?
बस एतबे टा सवाल केर जवाब ताकैत दहेज मुक्त मिथिला आइ १० वर्ष मे अपन यथासंभव कार्य आ योगदान समाज लेल देलक अछि। लैंगिक समानताक दिशा मे एकर परिकल्पना काफी मजबूत सिद्ध होइत रहल अछि।
उदाहरणार्थ – २०१६ मे राधा मंडल जीक व्यक्तित्व-कृतित्व पर आधारित एकटा परिचर्चा गोष्ठीक आयोजन भेल छल विराटनगर मे। तहिना समाज आ साहित्य बीच जाहि तरहक अन्योन्याश्रय सम्बन्ध छैक ताहि केँ दरसेबाक लेल कर्ण संजय जीक एकल कविता वाचन सेहो आयोजित कयल गेल छल।
महिला मे नेतृत्वक जबरदस्त क्षमता होइत छन्हि। चाणक्य जेहेन नीतिकारक विचार मे महिला पुरुष सँ दोब्बर-तेब्बर बेसी क्षमतावान सकारात्मक कइएक पक्ष मे होइत छथि। हालांकि चाणक्य महिला लोकनिक विश्वसनीयता केँ आरो कइएक कसौटी पर कमजोर आ पुरुषक तुलना मे बहुत कम सेहो आँकलनि अछि, लेकिन नेतृत्व, विचार, नीति-निर्माण आदि मे महिलाक शक्ति पुरुष सँ कतहु कम नहि अछि। स्वाभाविके बात छैक जे प्रकृति सेहो नारी जातिक निर्माण मे कोमलता अधिक प्रदान कएने अछि। लेकिन कठोर संकल्प शक्ति हुनकहु सब मे होइत अछि एकर बड पैघ उदाहरण ऐतिहासिक नारी मे सीता, द्रौपदी, सती, सावित्री, अनसुइया, अहिल्या, गार्गी, मैत्रेयी, भारती, भामती आदि देखौलीह अछि। आवश्यकता एतबे छैक जे हमरा लोकनि अपन समाजक दुनू पहिया प्रति बिना कोनो विभेद कएने समानरूप सँ सदुपयोग करैत आगू बढी!


text: केवटी। कई साल स बंद पड़ल रैयाम चीनी मिल क हस्तांतरण सोमदिन तिरहुत इंडस्ट्रीज लिमिटेड क महाप्रबंधक प्रदीप कुमार चौधरी कए कैल गेल। एकर बाद मिल मे चहल-पहल बढि़ गेल। आनो कागज पर बिहार स्टेट सुगर कारपोरेशन लिमिटेड क महाप्रबंधक सह ईख आयुक्त जय मंगल सिंह उक्त मिल क हस्तांतरण 16 अप्रैल कए महाप्रबंधक चौधरी कए केने छलाह। एकर औपचारिकता सोमदिन पूरा कैल गेल। सोमदिन मिल परिसर मे स्थानीय विधायक डॉ अशोक कुमार यादव क अध्यक्षता मे आयोजित समारोह मे कर्मी जीएम एसएन लाल स दूरभाष पर भेटल आदेश क आलोक मे महाप्रबंधक चौधरी कए मिल हाउस, कार्यालय, जेनरेटर स्टोर आ बंगला क चाबी सौंप देलथि। मिल हाउस मुख्य द्वार महाप्रबंधक कार्यालय क चाबी सुरक्षा निरीक्षक प्रभारी मो आफताब आलम, जेनरेटर क चाबी भोला कुमार, बंगला नं-1 क चाबी महेन्द्र साहु सौंपलथि। चाबी पौलाक बाद महाप्रबंधक चौधरी कहला जे शीघ्र मिल कए चालू कैल जाएत। एक-दू दिन मे अभियंता क टीम मील क दौरा करत आ मिल क स्थिति क जायजा लैत। ओ कहला जे चीनी उद्योग क अलावा नव तकनीक स दू तरह क आओर उद्योग लगाउल जाएत। इ उद्योग डिस्टलरी आ ओजन प्लांट क होएत। मशीन क ईख पेराई क क्षमता शुरू मे 25 सौ मीट्रिक टन प्रतिदिन होएत। एकरा बढ़ाकए पांच हजार मीट्रिक टन करबाक योजना अछि। मील कए फेर स खोलबा लेल भगिरथि प्रयास केेनिहनर विधायक अशोक यादव अपन अध्यक्षीय भाषण मे कहला जे मुख्य मंत्री नीतीश कुमार आ उप मुख्यमंत्री सुशील कुमार मोदी कए एहि ठामक जनप्रतिनिधि हेबाक कारण हम जनता क दिस स बधाई दैत छी।


text:
विधानसभा चुनावक लेल राज्यभरिमे छपायल जा रहल फोटोयुक्त मतदाता सूचीक प्रक्रिया पर प्रश्न ठाढ़ भ’ गेल अछि। बिना टेंडर ऊंच दर पर फोटोयुक्त मतदाता सूची छपयबाक ल’ हाईकोर्टमे एगो जनहित याचिका दायर कयल गेल अछि। एहि पर हाईकोर्ट निर्वाचन विभागके नोटिस जारी कयलक अछि। एहि केर सम्बन्धमे विभाग सभ जिलाके एहि मामिलामे शपथ पत्र दाखिल करबाक निर्देश देलक अछि। सभ 38 जिला निर्वाचन अधिकारीके एहि मामिलामे शपथ पत्र द’ स्थिति स्पष्ट करबाक अछि।
निर्वाचन विभागक अपर मुख्य निर्वाचन पदाधिकारी रंजीता सभ जिला निर्वाचन अधिकारीके निर्देश देलनि अछि जे हाईकोर्टमे संबंधित केसमे सभ अपन-अपन शपथ पत्र दाखिल करय। एहि मामिलामे जनहित याचिका दाखिल करयवला अधिवक्ता कहलनि अछि जे राज्यक 238 विधानसभा सीट पर शीघ्रहि चुनाव होमय जा रहल अछि। एकरा लेल राज्यक सभ जिला निर्वाचन अधिकारी सह डीएमके फोटोयुक्त मतदाता सूची एवं वोटर आईडी कार्ड बनयबाक आदेश निर्वाचन विभाग देलक अछि। अधिवक्ता कहलनि अछि जे आश्चर्यजनक रूप स’ पूरा बिहारमे तीने टा निजी एजेंसीके अलग-अलग शर्त पर फोटोयुक्त मतदाता सूची एवं वोटर आईकार्ड बनयबाक ठेका देल गेल।
जनहित याचिकामे आरोप लगाओल गेल अछि जे जिलामे फोटोयुक्त मतदाता सूची एवं वोटर आईकार्ड प्रकाशित करबाक जे दर तय कयल गेल, ओ आसपासक कतेको राज्यक दर स’ बहुत बेसी अछि। जनहित याचिकामे इ आरोप सेहो लगाओल गेल अछि जे वोटर आईकार्ड एवं फोटोयुक्त मतदाता सूचीक प्रकाशनक लेल सभ जिला टेंडर सेहो प्रकाशित नहि कयलक आ गुपचुप तरीका स’ एजेंसीक चुनाव कर ऊंच दाम पर करार क’ लेलक. जनहित याचिकामे एकरा सरकारी धनक दुरुपयोगक मामिला बतबैत पूरा राज्यमे एकर जांच करायब आ दोषी पदाधिकारी पर कार्रवाइक मांग कयल गेल अछि।
जनहित याचिकामे बताओल गेल अछि जे राज्यक औरंगाबाद, गया, बक्सर, मधुबनी, सुपौल, हाजीपुर, कटिहार, दरभंगा, पूर्वी चंपारण, नालंदा, जमुई, खगड़िया, पश्चिम चंपारण, अरवल, नवादा, रोहतास, बांका एवं गोपालगंज एहन जिला अछि, जतय तीन स’ पांच सालक बीच कोनो टेंडरे नहि निकालल गेल अछि। जखनकि हरेक अभियानमे बाद मतदाता सूची एवं वोटर आईडी बनयबाक लेल एहि तीन कम्पनीके ठेका देल गेल अछि। आब अपर मुख्य निर्वाचन पदाधिकारी रंजीताक निर्देशक बाद सभ जिलाके फोटोयुक्त मतदाता सूची एवं वोटर आईकार्ड बनयबाक प्रक्रियाक पारदर्शिताक संबंधमे अपन सफाइ देबाक अछि।


text:
नई दिल्ली। आय हम सब द्रवित छी, मिथिला आ मैथिली संगीत कए एकटा अपूरणीय क्षति भेल। एकटा एहन क्षति जेकर रिक्त स्थान कए कियो नहि भरि सकत। अपन सबहक चिर-परिचित गायिका अंशुमाला आब हमरा सबहक बीच नहि रहलि। मैथिली संगीत क प्रति अंशुमाला क असीम अनुराग छलैन्ह आ प्राय: सब उत्कृष्ट मैथिली मंच पर हिनका अपन गायिकी स सुधि श्रोता कए सराबोर करैत छलीह। इ गप मणिमंजरी नाटक स पूर्व अंशुमाला लेल आयोजित श्रद्धांजलि सभा मे मैलोरंग क निर्देशक प्रकाश कहलथि। प्रकाश अंशुमाला क मैलोरंग संग जुड़ाव क चर्च करैत कहलथि जे काठक लोक क मंचन दिन हमरा अंशुमाला स भेंट भेल। ओ मैलोरंग स ततेक प्रभावित भेलथि जे मैलोरंग स जूड़ी गेलन्हि आ सदैव जुड़ल छलीह, कतेक नाटक मे पार्श्व स्वर क संग, एकटा नाटक मे अभिनय सेहो केने छलीह। हुनकर असमय अवसान हमरा सब कला प्रेमी क झंकझोरी क राखि देलक अछि। कला क क्षेत्र मे हुनकर योगदान चिर स्मरणीय रहत। प्रकाश एहि मौका पर उपस्थित दर्शक आ संस्था स अनुरोध केलथि जे ज्यों कियो संस्था वा व्यक्ति विशेष अंशुमाला क नाम स कोनो सम्मान क घोषणा करै चाहैत छथि त ओ एहि मंच स क सकैत छथि। अंशुमाला क नाम अनंत तक स्मरणीय हुए, हुनकर इ कामना अछि। एकर बाद दू टा सम्मान क घोषणा भेल। पहिल बी क्योर संस्था क कृष्ण कुमार झा अंशुमाला क नाम स साल मे १२ टा डाईलाइसिस क आॅपरेशन फ्री करबाक घोषणा केलथि। दोसर सीएमजे विश्वविद्यालय क संस्थापक सीएम झा हरेक साल 25 हजार रुपया सालाना अंशुमाला क नाम स देबाक घोषणा केलथि। एहि मौका पर ऋषि झा, कृष्ण कुमार झा, भुवन आदि अंशुमाला कए पुष्प अर्पित कए श्रद्धांजलि देलथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
कोहिमा
निर्देशाङ्क: २५°४०′N ९४°०७′E / २५.६७°N ९४.१२°E
कोहिमा भारतक नागाल्याण्ड प्रान्तक राजधानी छी । ई नागाल्याण्डक राजधानी आर बहुत सुन्दर शहर छी । कोहिमामे अधिकतर आदिवासी रहैत अछी । ई आदिवासिसभक संस्कृति बहुत रङ्गी-बिरङ्गी अछी जे पर्यटकसभक बहुत बढिया लगैत अछी । ओ सभके अपन संस्कृतिक झलक देखावे ल बड मन पडैत अछी । ओ सभके संस्कृति बाहेक पर्यटक एतय बहुत बेहतरीन आर ऐतिहासिक पर्यटक स्थलसभक भ्रमण सेहो करै सकैत अछी। एतय राज्य संग्राहलय, एम्पोरियम, नागा हेरिटेज कम्पलैक्स, कोहिमा गाउँ, दजुकोउ घाटी, जप्फु चोटी, त्सेमिन्यु, खोनोमा गाउँ, दज्युलेकी आर त्योफेमा टूरिस्ट गाम प्रमुख अछी । एतय सब पर्यटकसभक बहुत बढिया लगैत अछी किया की एतय के सुन्दरतासँ ओ सभ मनत्रमुग्ध होएत अछी ।[१]


text:
सहरसा, मिथिला मिरर: सहरसा जिलाक सोनवर्षराज-सिमरी बख्तियारपुर सड़क कखनो बंद भ’ सकैत अछि। एहि क्षेत्रक शाहमौरा गामसँ तुलस्याही होइत भटौनी जाय वला रस्तामे तुलस्याही गाम स्थित तिलाब नदी पर बनल पुल जर्जर भ’ गेल अछि, जाहि कारण कखनो इ पुल खसि सकैत अछि। पुलक बीचोंबीच ढलाई टूटी गेल अछि। जाहिसँ कखनो कोनो पैघ दुर्घटना होयबाक संभावना बढ़ी गेल अछि। जर्जर भेल पुल ध्वस्त होयबाक कगार पर अछि। एहि रस्ते चलय वला लोक सहित वाहन चालक सभकेँ आवा-जाहीमे बेसिये परेशानिक सामना करय पड़ैत छनि। हरेक समय दुर्घटनाक आशंका बनल रहैत अछि। आजादीक बादसँ आई धरि एहि रस्ताक निर्माण नै कएल गेल। जाहिसँ एहि रस्ता पर सफर करबाक दौरान पता नै चलैत अछि जे एहि रस्तामे खाइध अछि या खाइधमे रस्ता। ओहि पर टूटल जर्जर भेल पुलिया, एहि पर लोकसभ अपन जान जोखिममे डालि चलबाक लेल विवश छथि। क्षेत्रक दर्जनों गामक लाखों आबादीकेँ सीमावर्ती प्रखंडक दूरी, एहि रस्ते जेबा पर बहुत कम भ’ जाइत छनि। जाहि कारण एहि रस्ता पर सभ दिन सैकड़ों दूपहिया आ चारि पहिया गाड़ी गुजरैत अछि।
जनतब होयत जे सोनवर्षासँ सिमरी बख्तियारपुर प्रखंड सहित बनमा आ सलखुआ प्रखंडकेँ जोडय वाली एन एच 107 पर मनौरी चौक स्थित पुल आ सुगमा चौक स्थित तिलाब नदी पर बनल दुनू पुल सालोंसँ क्षतिग्रस्त होयबाक कारण वाहन परिचालन लेल बंद अछि। जाहि कारण एहि रस्ता पर वाहनक परिचालन बेसिये बढ़ी गेल अछि। बेसी गाड़ी–घोड़ा चलबाक कारण एहि रस्ता पर हिचकोला भरैत सफर करबाक लेल मजबूर छथि।
सड़क निर्माण विभाग बनल अछि उदासीन
आजादीक बादसँ आई धरि एहि क्षेत्रमे सैकड़ों रस्ता आ पुल पुलियाक निर्माण कएल गेल। मुदा एहि रस्ताक निर्माण आई धरि नै भ’ सकल। जाहिसँ एहि क्षेत्रक पैघ आबादी सालोसँ अपन जान जोखिममे डालि सफर करवा लेल मजबूर छथि। एहि प्रखंड क्षेत्रकेँ सिमरी बख्तियारपुर प्रखंड क्षेत्रसँ जोड़य वला रस्ता अखनि मुख्य सड़क मानल जा रहल अछि। मुदा एहि रस्ता पर टूटल आ जर्जर पुलियाक मरम्मत तक विभागकेँ द्वारा नहि कराओल जा सकल। ससमय पुलियाकेँ मरम्मैत नै होयत त’ कखनो कोनो पैघ हादसा भ’ जायत एहिसँ इनकार नै कएल जा सकैत अछि। तैँ संबंधित विभागकेँ जल्दिये एहि समस्या पर ध्यान देनाइ जरूरी छैक। ताकि लोक सभके आवा-जाहिमे कोनो दिक्कत नै होइन।


text:
मैथिली सुन्दरकाण्डः श्री तुलसीदासजी रचित श्रीरामचरितमानस केर सुन्दरकाण्डक मैथिली अनुवाद
समुद्र पर श्री रामजी केर क्रोध और समुद्र केर विनती, श्री राम गुणगान केर महिमा
दोहा :
विनय नै मानय जलधि जड़ गेल तीनि दिन बीति।
बजला राम सकोप तखन भय बिनु होय न प्रीति॥५७॥
भावार्थ:- एम्हर तीन दिन बीत गेल, मुदा जड़ समुद्र विनय नहि मानैछ। तखन श्री रामजी क्रोध सहित बजलाह – बिना भय के प्रीति नहि होइछ!॥५७॥
चौपाई :
लछुमन बाण सरासन आनू। सोखी बारिधि विशेष कृसानु॥
शठ सँ विनय कुटिल सँ प्रीति। सहज कृपन सँ सुंदर नीति॥१॥
भावार्थ:- हे लक्ष्मण! धनुष-बाण आनू, हम अग्निबाण सँ समुद्र केँ सोखि लैत छी। मूर्ख सँ विनय, कुटिल संग प्रीति, स्वाभाविके कंजूस सँ सुन्दर नीति (उदारताक उपदेश),॥१॥
ममता रत सँ ज्ञान कहानी। अति लोभी सँ विरति बखानी॥
क्रोधी शम कामीहि हरिकथा। ऊसर बिया बाउग फल यथा॥२॥
भावार्थ:- ममता मे फँसल मनुष्य सँ ज्ञान केर कथा, अत्यंत लोभी सँ वैराग्य केर वर्णन, क्रोधी सँ शम (शांति) केर बात और कामी सँ भगवान् केर कथा, एहि सभक वैह टा फल होइत छैक जेना ऊसर मे बिया बाउग कयलाक होइछ (अर्थात् ऊसर मे बिया रोपबाक भाँति ई सब व्यर्थ जाइत छैक)॥२॥
से कहि रघुपति चाप चढ़ेलनि। ई मत लछुमन केँ मन भावलनि॥
संधानल प्रभु विशेष कराला। उठल उदधि हिय अंतर ज्वाला॥३॥
भावार्थ:- एना कहिकय श्री रघुनाथजी धनुष चढ़ेलनि। ई मत लक्ष्मणजी केर मन केँ खूब नीक लगलनि। प्रभु द्वारा भयानक (अग्नि) बाण संधान कयलनि, जाहि सँ समुद्रक हृदय केर अंदर अग्नि केर ज्वाला उठल॥३॥
मगर साँप मछरी अकुलायल। जरत जंतु जलनिधि जे जानल॥
कनक थार भरि मणि सब नाना। विप्र रूप एला तजि माना॥४॥
भावार्थ:- मगर, साँप तथा मछरीक समूह व्याकुल भऽ गेल। जखन समुद्र जीव सभकेँ जरैत जनलक, तखन सोनाक थार मे अनेकों मणि (रत्न) सब भरिकय अभिमान छोड़िकय ओ ब्राह्मण केर रूप मे एला॥४॥
दोहा :
कटले पर केरा फरय कोटि जतन कियो सींच।
विनय न माने खगेश सुनु डाँटहि पर नव नीच॥५८॥
भावार्थ:- (काकभुशुण्डिजी कहैत छथिन -) हे गरुड़जी! सुनू, चाहे कियो करोड़ों उपाय कय केँ सींचय, मुदा केरा त कटले पर मात्र फरैत अछि। नीच विनय सँ नहि मानैछ, ओ डँटले टा पर झुकैत अछि (रास्ता पर अबैत अछि)॥५८॥
सभय सिंधु गहे पद प्रभु केरे। छमहु नाथ सब अवगुण मोरे॥
गगन समीर अनल जल धरनी। एहि केर नाथ सहज जड़ करनी॥१॥
भावार्थ:- समुद्र भयभीत भऽ कय प्रभु केर चरण पकड़िकय कहलक – हे नाथ! हमर सब अवगुण (दोष) क्षमा कयल जाउ। हे नाथ! आकाश, वायु, अग्नि, जल और पृथ्वी- एहि सभक करनी स्वभावहि सँ जड़ छैक॥१॥
अहीं प्रेरित माया उपजेलक। सृष्टि हेतु सब ग्रंथ जे गेलक॥
प्रभु आज्ञा जे जहिना जिबय। से सैह भाँति सुख अछि पाबय॥२॥
भावार्थ:- अहाँक प्रेरणा सँ माया एकरा सब केँ सृष्टिक लेल उत्पन्न कयलक अछि, सबटा ग्रंथ यैह गेलक अछि। जेकरा लेल स्वामीक जेहेन आज्ञा अछि, ओ ओहि तरहें रहय मे सुख पबैत अछि॥२॥
प्रभु भल कयल मोरा सिख देलहुँ। मर्यादा सेहो अहीं त बनेलहुँ॥
ढोल गँवार शुद्र पशु नारी। सकल ताड़ना के अधिकारी॥३॥
भावार्थ:- प्रभु नीक कयलहुँ जे हमरा शिक्षा (दंड) देलहुँ, किन्तु मर्यादा (जीव केर स्वभाव) सेहो अहींक बनायल छी। ढोल, गँवार, शूद्र, पशु और स्त्री – ई सब शिक्षा केर अधिकारी छी॥३॥
प्रभु प्रताप हम जाइब सुखाइ। उतरत सेना न मोर बड़ाइ॥
प्रभु आज्ञा अकाट्य श्रुति गाइ। करू से बेगि जे अहाँकेँ सोहाइ॥४॥
भावार्थ:- प्रभु के प्रताप सँ हम सूखा जायब और सेना पार उतरि जायत, एहि मे हमर बड़ाई नहि अछि (हमरा मर्यादा नहि रहत)। तथापि प्रभु केर आज्ञा अकाट्य है (अर्थात् अहाँक आज्ञा केर उल्लंघन नहि भऽ सकैछ) एना वेद गबैत अछि। आब अपने केँ जे नीक लागय, हम तुरन्त वैह करी॥४॥
दोहा :
सुनथि विनीत वचन अति कहे कृपालु मुसुकाइ।
जेहि विधि उतरय कपि सेना तात से कहू उपाइ॥५९॥
भावार्थ:- समुद्र केर अत्यंत विनीत वचन सुनिकय कृपालु श्री रामजी मुस्कुराकय कहलखिन – हे तात! जाहि प्रकारे बानरक सेना पार उतरि जाय, से उपाय बताउ॥५९॥
चौपाई :
नाथ नील नल कपि दुइ भाइ। बच्चहि मे ऋषि आशीष पाइ॥
हुनक छूबल गेल गिरि भारी। हेलत जलधि प्रताप अपारी॥१॥
भावार्थ:- (समुद्र कहलकैक – )) हे नाथ! नील और नल दुइ बानर भाइ छथि। ओ सब बचपने मे ऋषि सँ आशीर्वाद पेने रहथि। हुनकर स्पर्श मात्र कयला सँ भारी-भारी पहाड़ तक अहाँक अपार प्रताप सँ समुद्र पर हेलय लागत॥२॥
हमहुँ हिय धय प्रभु प्रभुताइ। करबय बल अनुमान सहाइ॥
एहि विधि नाथ पयोधि बन्हबाइ। जाहि सँ सुयश लोक तिनु गाइ॥२॥
भावार्थ:- हमहुँ प्रभु केर प्रभुता केँ हृदय मे धारण कय अपन बल केर अनुसार (जतय तक हमरा सँ बनि पड़त) सहायता करब। हे नाथ! एहि तरहें समुद्र को बन्हबाउ, जाहि सँ तीनू लोक मे अहाँक सुन्दर यश गायल जाय॥२॥
एहि सर मोरे उत्तर तट वासी। हतू नाथ खल नर अघ रासी॥
सुनि कृपाल सागर मन पीड़ा। तुरतहि हरल राम रणधीरा॥३॥
भावार्थ:- एहि बाण सँ हमर उत्तर तट पर रहयवला पाप केर राशि दुष्ट मनुष्य केर वध कयल जाउ। कृपालु और रणधीर श्री रामजी समुद्र केर मनक पीड़ा सुनिकय से तुरन्ते हरि लेलनि (अर्थात् बाण सँ ओहि दुष्ट सभक वध कय देलनि)॥३॥
देखि राम बल पौरुष भारी। हरषि पयोनिधि भेला सुखारी॥
सकल चरित कहि प्रभु सुनायल। चरण बंदि पाथोधि सिधायल॥४॥
भावार्थ:- श्री रामजी केर भारी बल और पौरुष देखिकय समुद्र हर्षित होइत सुखी भऽ गेल। ओ ओहि दुष्ट सभक सारा चरित्र प्रभु केँ कहि सुनेलक। फेर चरण केर वंदना कयकेँ समुद्र चलि गेल॥४॥
छंद :
निज भवन गेला ओ सिंधु श्रीरघुपति केँ से मत भावलनि।
ई चरित कलि मल हर यथामति दास तुलसी गावलनि॥
सुख भवन संशय शमन दमन विषाद रघुपति गुण गना।
तजि सकल आश भरोस गावय सुनत संतन्ह शठ मना॥
भावार्थ:- समुद्र अपन घर चलि गेल, श्री रघुनाथजी केँ ई मति (ओकर सलाह) नीक लगलनि। ई चरित्र कलियुग केर पाप सभकेँ हरयवला छथि, एकरा तुलसीदास अपना बुद्धि केर अनुसार गेलनि अछि। श्री रघुनाथजी केर गुण समूह सुख केर धाम, संदेह केँ नाश करयवला और विषाद केँ दमन करयवला अछि। अरे मूर्ख मन! तूँ संसार केर सब आशा-भरोसा त्यागिकय निरंतर ई गाबे और सुने।
दोहा :
सकल सुमंगल दायक रघुनायक गुण गान।
सादर सुनहिं से तरहिं भव सिंधु बिना जलयान॥६०॥
भावार्थ:- श्री रघुनाथजी केर गुणगान संपूर्ण सुन्दर मंगल केँ दयवला अछि। जे एकरा आदर सहित सुनत, ओ बिना कोनो जलयान (जहाज अर्थात् अन्य साधनहि) केँ भवसागर केँ तरि जायत॥६०॥
मासपारायण, चौबीसम विश्राम
इति श्रीमद्रामचरितमानसे सकलकलिकलुषविध्वंसने पंचमः सोपानः समाप्तः।
कलियुग केर समस्त पाप केँ नाश करयवला श्री रामचरित मानस केर ई पाँचम सोपान समाप्त भेल।
(सुंदरकाण्ड समाप्त)


text: पटना। भोजपुरी मनोरंजन चैनल ‘महुआÓ क रिएलिटी शो ‘सुर संग्रामÓ क फाइनल छह नवम्बर कए राजधानी क ऐतिहासिक गांधी मैदान होइत। एकरा लेल विशेष प्रकाश व्यवस्था आ अन्य सुविधा स लैस मंच क निर्माण भ रहल अछि। एहि तरहक कार्यक्रम पहिल बेर पटना मे आयोजित भ रहल अछि, ताहि लेल आम लोक मे एकरा ल कए काफी उत्साह अछि। करीब एक लाख वर्गफीट भू-भाग मे लोकक बैसबा लेल व्यवस्था रहत, मुदा एहि मे भाग लेबा लेल चैनल क दिस स पास निर्गत भ रहल अछि। चैनल क जन संपर्क अधिकारी प्रशांत-निशांत कहला अछि जे कार्यक्रम क मुख्य अतिथि मुख्यमंत्री नीतीश कुमार हेताह, जखनकि राजद अध्यक्ष लालू प्रसाद आ लोजपा प्रमुख रामविलास पासवान विशिष्ट अतिथि क रूप मे रहताह। छह बजे शाम स ‘सुर संग्रामÓ शुरू होइत आ राति दस बजे तक विजेता क नाम घोषित करि देल जाइत। फाइनल क प्रतिभागी यूपी क मोहन राठौर आ बिहार(बेगूसराय) क आलोक कुमार विशेष प्रस्तुति देताह। भोजपुरी सिनेस्टार रविकिशन आ अदाकारा श्वेता तिवारी कार्यक्रम क संचालन करतथि। एहि मौका पर भोजपुरी क सुपर स्टार मनोज तिवारी ‘मृदुलÓ, निदेश लाल यादव ‘निरहुआÓ, अभिनेत्री पाखी हेगड़े, गायिका मालिनी अवस्थी और नृत्यांगना संभावना सेठ सेहो शामिल रहतथि।


text:
आजादीक बाद राजनीतिक चर्चा त बहुत भेल, मुदा राजनीतिक शिक्षा पर कोनो काज नहि भेल, एकर दुष्प्रभाव इ भेल जे आइ बहुत रास जनप्रतिनिधि सरकारी योजना स अभिज्ञ छथि आ हुनका एतबा तक जानकारी नहि अछि जे कोन काज कोन योजना आ कोन स्तर पर भ सकैत अछि। राजनीतिक शिक्षा क अभाव नगर निगम स ल कए संसद तक मे देखा रहल अछि। त्रिस्तरीय व्यवस्थाक पहिल स्तर पर इ अशिक्षा आओर हस्यास्पद भ चुकल अछि। उदाहरण लेल अगर दरभंगा नगर निगम बोर्ड क बैसार मे शनिदिन भेल बहस कए ली, त बहुत किछु साफ भ जाएत। पांच घंटा स बेसी अवधि तक चलल मैराथन बैसार मे मेयर गौरी पासवान अधिकतर समय सदस्य कए संसदीय भाषा क पाठ पढ़बैत रहलाह, जखनकि पूर्व मेयर अजय पासवान आ डिप्टी मेयर बाबी खां छोडि कोनो पाषर्द तकनीकी मुद्दा पर बहस करबा लेल मुंह नहि खोलि सकलाह। महिला पार्षद क राजनीतिक शिक्षा स्वभाविक रूप स एखन कमजोर अछि, तथापित एतबा त उम्मीद कैल जा सकैत अछि हुनका बैसार क एजेंडा क ज्ञान हेबाक चाही। बैसार क दौरान महापौर क बेर-बेर एजेंडा पर बहस करबाक अपील बता रहल छल, जे राज्यक सबस पुरान निगम मे स एक दरभंगा नगर निगम क पार्षद एजेंडा पर बहस लैत तैयार नहि छथि। एतबे नहि, सकारात्मक राजनीति बिहार मे एखनो सपना अछि। जखनकि दक्षिण आ पश्चिम भारत इ साबित क चुकल अछि जे नकारात्मक राजनीति क प्रचलन विकास मे बाधक होइत अछि। निगम क बैसार मे एकर सेहो प्रमाण देखबा लेल भेटल। पहिने किछु पार्षद मेयर स पूछलथि जे प्रत्येक वार्ड मे पार्षद क अनुशंसा पर खर्च लेल साढ़े छह लाख टका कोना आनब। इ सवाल गंभीर आ जरूरी छल, कोनो स्रोत क बिना घोषणा करब बिहारक नेता क पुरान आदत रहल अछि। एहन सवाल पर हंगामा नहि हेबाक चाहैत छल, मुदा भेल। स्थानीय विधायक संजय सरावगी सेहो एहि हंगामा कए रोकबाक प्रयास केलथि। खुशी क गप जे मेयर सवालक उत्तर देलथि जे चतुर्थ वित्त आयोग क राशि स वार्ड मे पार्षद क अनुशंसा पर योजना चलाउल जाएत। कोनो आन राज्य मे एकर बाद पार्षद योजना प्रस्तुत करबा मे जुटि जइतथि, मुदा नकारात्मक राजनीति क लत एहन जे दरभंगा क पार्षद राशि कए बढ़ाकए दस लाख करबा लेल हंगामा शुरू क देलथि। किछु काल पहिने साढ़े छह लाख टका हुनका लेल बहुत छल आ एतबा पैघ रकम कोना आउत एकर चिंता छल, मुदा स्रोत भेटला पर चट दस लाख करबाक मांग करब मात्र टंगघिुच्चा राजनीति कहल जा सकैत अछि। टंगघिुच्चा राजनीति क अंत एहि ठाम नहि भेल। एहन एकटा मामला नहि अछि। कईटा अछि। कचरा रखबाक लेल जमीन कीनबाक मामला उठल त चट द एकटा पार्षद युग-युग स रटायल आरोप लगबैत कहला जे भूमि कीनबा मे घोटाला होएत। विधायक हुनका जिम्मेदारी क ज्ञान दैत पूछलथि जे इ फैसला अहीं करू जे जमीनक व्यवस्था कोना कैल जाएत। माथ पर जिम्मेदारी अबैत पार्षद क होश ठेकान पर आबि गेल आ चुप भ मुंह नुका लेलथि। एकटा सदस्य पूछला जे वार्ड नं. 21 मे सोलर लाइट कोन योजना स लागल। सवाल स बुझना गेल जे इ अपन वार्ड लेल चिंतित छथि। मेयर उत्तर दैत कहला जे नवाचार योजना क तहत वार्ड नं. 21 मे लाइट लागल अछि। एतबा सुनैत पार्षद तमसा गेलाह। विधायक सरावगी एहि पर हस्तक्षेप करैत कहला जे डीएम कए एक करोड़ भेटल छल। वार्ड नं. 21 क पार्षद क विशेष पहल पर नवाचार योजना स राशि देल गेल। वार्ड सेहो 20 प्रतिशत मार्जिन मनी जमा करैत अछि। एहि पर पार्षद रमेश झा विधायक पर चढ़ि बैसलाह। कहला जे बिना नगर आयुक्त क मार्जिन मनी जमा कोना भेल। विधायक चुप्प भ गेलाह। मुदा असली सवाल ठार रहल जे योजना क संबंध मे पार्षद कए जानकारी कोना भेटत। दोसर जे इ संस्कृति कहिया पनपत जे कोनो पार्षद अपन वार्ड लेल अगर सरकार स अतिरिक्त आवंटन करा लैत छथि त आन पार्षद कए हुनका स सीखबाक चाही नहि कि हुनकर विरोध हेबाक चाही। मुदा टंगघिुच्चा राजनीति एहन करबा लेल ककरो प्ररित नहि करैत अछि। लोकतंत्र मे जनप्रतिनिधि शासक वर्ग होइत अछि, ओकर विजन समाज क विकास कए गति दैत अछि। विजनविहीन जनप्रतिनिधि स विकास क उम्मीद नहि कैल जा सकैत अछि। नगर निगम क उदाहरण एहि कारण महत्वपूर्ण अछि जे इ सबस छोट इकाई छी। जे समाज एकटा विजन वाला वार्ड पार्षद क चुनाव नहि क सकैत अछि ओ विधायक आ सांसद क चुनाव केतबा गंभीरता स करत। दोसर गप जे जनप्रतिनिधि एकटा वार्ड लेल विकास योजना नहि तैयार क सकैत छथि ओ शहर जिला या राज्य लेल आगू जा कए कोन योजना तैयार क सकताह, किया त बहुत राष्टÑीय नेता अपन राजनीतिक जीवन वार्ड पार्षद क रूप मे शुरू केने छथि। राजनीतिक गंभीरता आ दूरदर्शिता क शुरुआत छोट इकाई स करबाक इ सही समय अछि। त आउ पंचायत आ वार्ड स्तर पर राजनीतिक परिवर्तनक शुभारंभ करि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
सिमरिया, बेगुसराय, मिथिला! जुलाई १५, २०१५! मैथिली जिन्दाबाद!!
राष्ट्रकवि रामधारी सिंह दिनकर केर स्मृति दिवस मनायल गेल – हुनक गाम सिमरिया केँ अंग्रेजी कवि शेक्सपियर केर गाम स्ट्रैटफोर्ड समान बनेबाक संकल्प एहि स्मृति समारोह मे शामिल भेला सुलभ ईन्टरनेशनलक संस्थापक डा. बिन्देश्वर पाठक, प्रदान केलनि कोष मे १५ लाख रुपया। हुनका संगे एक अन्य समाजसेवी सुभाष कुमार ईश्वर कंगन सेहो देलनि १५ लाख केर सहयोग।
राष्ट्रकवि दिनकर केर साहित्यक गहिराई अन्तर्राष्ट्रीय स्तरक छल, एकरा ओहि स्तर धरि पहुँचेबाक आवश्यकता केँ आत्मसात करैत दिनकर अकादमी दिल्ली द्वारा आयोजित समारोह मे डा. पाठक अपन मनोभावना प्रकट केलनि। हुनका संगहि समारोह मे विद्वान् शारदा प्रसाद सैदपुरी आ मुंगेर केर डीआइजी सिद्धेश्वर प्रसाद शुक्ल सेहो उपस्थित छलाह।
हालहि दिल्ली मे आयोजित दिनकर स्मृति समारोह मे प्रधानमंत्री नरेन्द्र मोदीक संग कार्यक्रम संयोजक डा. सी. पी. ठाकुर संग मंच साझा करैत सुलभ ईन्टरनेशनल गैर सरकारी संस्थानक संस्थापक दिनकर केर गाम सिमरियाक विकास लेल वचनबद्धता प्रकट केने छलाह। ताहि अनुसारे राखल गेल एहि कार्यक्रम मे डा. पाठक द्वारा दिनकर केर नाम सँ स्थापित पुस्तकालय लेल ५ लाख केर अनुदान देल गेल। तहिना दिनकर उच्च विद्यालय मे ६ टा कोठरी बनेबाक वास्ते १५ लाख आरो देलनि डा. पाठक। एकरा संगे बेगुसराय केर कुल १८ प्रखंड मे २-२ टा युवा केँ १५ हजार महीनवारी तनख्वाह पर अपन-अपन-घर मे शौचालय निर्माण वास्ते अभियान चलेबाक लेल रोजगार देबाक सेहो ओ घोषणा कएलनि।
दिनकर केर गाम मे एकटा दिनकर विश्वविद्यालय सेहो खोलबाक योजना बनि चुकल अछि। एकर घोषणा आगामी अगस्त महीना मे प्रधानमंत्री द्वारा कैल जेबाक अछि।


text:
MLCKP2021-002 :: Aamna Perween
मिथिला लोक-चित्रकला प्रतियोगिता 2021 के दोसर प्रतिभागी छथि कटिहार के बेटी आ रोसड़ा, समस्तीपुर के पुतोहु आमना प्रवीण। हिनक पिताजी मुर्तजा अंसारी कटिहार में बिजनस करय छथिन्ह आ माताजी शाजदा खातून गृहणी छथिन्ह। हिनक शौहर फिरोज आलम अंसारी रोसड़ा, समस्तीपुर में स्वरोजगार करय छथि। बचपन सँ कला में रुचि छलन्हि आ पारंपरिक रूप सँ मिथिला चित्रकलाक संग कलमकारी, पट्टा चित्रकारी आ मंडला आर्ट सब करय छथि।
बी.एससी. आ एम.एससी.(जूलॉजी आनर्स) पूर्ण कयलाक बाद बीएड पूर्ण कय लेने छथि आ सीटेट क्वालिफाइड छथि। कला के क्षेत्र में एकटा अपन पहचान बनेनाइ हिनक लक्ष्य छन्हि।
हिनक बनाओल किछु पेंटिंग्स नीचा देल गेल अछि :-


text:
अपन 42टा समर्थक क संग झामुमो सुप्रीमो शिबू सोरेन झारखंड क राज्यपाल कए सरकार बनेबा लेल दावा पेश केलथि।
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com